title: Puoliakustinen sähkökitara

text: Danelectro alkoi puolestaan 1960-luvulla valmistaa halvemman hintaluokan onttokoppaisia kitaroita. Nämä muistuttivat ulkoisesti lankkusähkökitaraa, mutta niiden masoniitista tehty koppa oli ontto eikä niissä ollut F-aukkoja. Kitarassa oli myös ns. Lipstick-mikrofonit ja kitara kokonaisuudessaan oli täysin omaa luokkaansa sekä soinniltaan että ulkonäöltään.


title: Puoliakustinen sähkökitara

text: Myös Fenderillä on joitakin puoliakustisia malleja: mm. Telecasteriin perustuva Telecaster Thinline. 1960-luvulla erittäin suosituksi tulivat myös Rickenbackerin puoliakustiset mallit, jotka ovat pysyneet lähes muuttumattomina näihin päiviin saakka ja ovat erittäin suosittuja ja laadukkaita instrumentteja.


title: Puoliakustinen sähkökitara

text: Myös Brian Mayn itse valmistama kitara, jota hän on käyttänyt jo 45 vuotta, on onttokoppainen, vaikkei siinä ole F-aukkoja. May porasi kitaran koppaan akustisia taskuja, jotka aiheuttivat kopan resonoinnin ja kitaralle sen omintakeisen soinnin.


title: Puoliakustinen sähkökitara

text: 2000-luvun alkupuolelta asti puoliakustisia kitaroita on löytynyt jo halvempiin kitaroihin erikoistuneiden valmistajien mallistoista siinä missä muitakin kitaroita. Myös puoliakustiset bassot ovat yleistyneet markkinoilla ja niiden sointiin resonoiva kaikukoppa vaikuttaa samalla tavalla kuin sähkökitaroihinkin.


title: Puoliakustinen sähkökitara

text: Tunnettuja puoliakustisia käyttäviä kitaristeja ovat muun muassa Roy Orbison, Chuck Berry, Pat Metheny, Biréli Lagrène, George Benson, Alvin Lee, Ted Nugent, Charlie Christian, Freddie King, Eddie Cochran, John Lee Hooker, ja B. B. King joka alkuaikoina soitti Gibsonin ES-355 -mallia. Hän ei kuitenkaan pitänyt kitaran kaikukopan aiheuttamasta kierrosta ja yritti eliminoida sitä tunkemalla kaikukopan täyteen pyyhkeitä. King ratkaisi ongelman lopulta teettämällä Gibsonilla oman nimikkomallinsa, "Lucillen", jonka muoto ja ulkonäkö perustuvat ES-355 -malliin, mutta sen runko on umpipuuta.


title: Take a Shot

text: Take a Shot on Lovexin singlejulkaisu ja kappale vuodelta 2008. Kappaleesta on tehty myös musiikkivideo. Single nousi debyyttiviikollaan Suomen singlelistan sijalle viisi.


title: Sami Sanevuori

text: Sami Sanevuori (s. 20. helmikuuta 1986 Raisio) on suomalainen jalkapalloilija. Hän on pelipaikaltaan keskuspuolustaja tai vasen laitapuolustaja.


title: Sami Sanevuori

text: Sanevuori harrasti nuorena yleisurheilua ja saavutti 4 × 100 metrin viestijuoksussa 15-vuotiaiden Suomen mestaruuden vuonna 2001. Samassa Naantalin Löylyn viestijoukkueessa juoksi myös toinen jalkapalloilija, Kasper Hämäläinen.


title: Minkkinen

text: Minkkinen on suomalainen sukunimi. Se on ollut muiden muassa seuraavilla henkilöillä:


title: Erkki Juhani Minkkinen

text:
Erkki Juhani Minkkinen (1948? – 24. elokuuta 2004) oli suomalainen taidekauppias, jonka ura ja elämä päättyivät Suomen suurimman taideväärennöstapauksen paljastumiseen.
Minkkinen järjesti vuonna 2004 Salvador Dalín satavuotisjuhlan yhteydessä Dalí-näyttelyn Katajanokan "Wanhassa Satamassa", jossa oli myös teoksia kaupan. Usean ostajan epäiltyä teoksia väärennöksiksi poliisi teki tarkastuskäynnin näyttelyyn. Tarkemmat tutkimukset osoittivat, että jopa 80 prosenttia esillä ja myynnissä olleista teoksista oli väärennöksiä. Väärennöksiksi paljastui myös joukko Joan Mirón, Marc Chagallin, Pablo Picasson ja Andy Warholin teoksia. Poliisikuulusteluissa kävi ilmi, että väärennöskauppa oli jatkunut 20 vuotta.


title: Erkki Juhani Minkkinen

text: Minkkinen ja Galerie Petite järjestivät Forssan kehräämössä vuonna 1989 Artexpo-näyttelyn, jossa oli runsaasti Dalín ja muiden arvotaiteilijoiden töiksi väitettyjä maalauksia.


title: Erkki Juhani Minkkinen

text: Minkkinen vapautettiin kuuden viikon pidätyksen jälkeen 10. elokuuta 2004. Hänet löydettiin kuolleena kaksi viikkoa myöhemmin, 24. elokuuta.


title: Erkki Juhani Minkkinen

text: Minkkisen henkilökohtainen taidekokoelma sisälsi useiden tunnettujen taiteilijoiden nimissä olleita teoksia. Ulosottoviranomaiset myivät kokoelman pilkkahinnalla pakkohuutokaupassa pian Minkkisen kuoleman jälkeen.


title: Lehtinen

text: Lehtinen on yleinen suomenkielinen sukunimi. Se kuuluu Virtanen-tyyppiin. Se voi esiintyä myös paikannimenä.


title: Erysikhthon

text: Erysikhthon () oli kreikkalaisessa mytologiassa kahden mieshahmon nimi:


title: Alex Nimo

text: Alex Nimo (s. 21. maaliskuuta 1990 Monrovia, Liberia) on liberialais-yhdysvaltalainen jalkapalloilija. Nimo on pelipaikaltaan hyökkääjä, ja hän pelaa Real Salt Laken joukkueessa Pohjois-Amerikan MLS-liigassa.


title: Alex Nimo

text: Liberiassa syntynyt Nimo muutti perheineen sisällissodan vuoksi pakolaisleirille Ghanaan, missä hän vietti elämänsä ensimmäiset yhdeksän vuotta ja sai ensikosketuksensa jalkapalloon. Myöhemmin perhe sai poliittisen turvapaikan Yhdysvalloista ja muutti Portlandiin Oregonin osavaltioon. Siellä valmentaja Clive Charles huomasi Nimon kyvyt ja pestasi tämän FC Portlandin junioriakatemiaan. Nimolle myönnettiin Yhdysvaltain kansalaisuus marraskuussa 2006.


title: Alex Nimo

text: Nimo on pelannut Yhdysvaltain alle 17-vuotiaiden maajoukkueessa, ja kuului joukkueen kokoonpanoon vuoden 2007 maailmanmestaruuskilpailuissa. MLS-seura Real Salt Lake varasi Nimon vuoden 2008 MLS SuperDraft -tilaisuudessa numerolla 17.


title: Lucille Opitz

text: Lucille Opitz (s. 22. marraskuuta 1977) on saksalainen pikaluistelija. Hän oli mukana Torinon olympialaisissa 2006 voittamassa Saksalle joukkuetakaa-ajon kultaa ja saavutti samasta lajista pronssia matkakohtaisista MM-kilpailuista Salt Lake Citystä 2007 ja Naganosta 2008. Henkilökohtaisissa kilpailuissa hänen paras arvokisasaavutuksensa on EM-kilpailujen seitsemäs sija vuosina 2004 ja 2006.


title: Erysikhthon (Ateena)

text: Erysikhthon () oli kreikkalaisessa mytologiassa Ateenan kuninkaan Kekrops I:n ja Aglauroksen poika. Hänellä oli kolme sisarta, Aglauros, Pandrosos ja Herse.


title: Erysikhthon (Ateena)

text: Hän toi Eileithyian puisen kuvan Deloksen saarelta, mutta kuoli paluumatkalla vielä hänen isänsä elinaikana. Erysikhthonin kunniaksi attikalaisessa rannikkokaupungissa Prasiaissa oli hänen muistomerkkinsä.


title: Sinihuuliahven

text: Sinihuuliahven ("Labidochromis caeruleus") on Malawijärven endeemisiin kirjoahveniin kuuluva kala. Luonnossa sitä tavataan melko harvinaisena järven pohjoisosassa, mutta kirkkaankeltainen värimuoto on suosittu akvaariokala.


title: Sinihuuliahven

text: Sinihuuliahven kasvaa luonnossa noin 9 cm pitkäksi, akvaarioissa on nähty 15-senttisiä yksilöitä. Akvaarioissa suosituin värimuoto loistavan keltainen, evien ulkoreunalla kulkee musta raita ja aikuisen koiraan huulten tyvessä on kapea sininen raita. Luonnossa on myös vaaleamman keltaisia, osittain valkoisia kantoja. Sukupuolet ovat lähes saman näköiset, koiraassa mustaa väriä on hiukan enemmän.


title: Sinihuuliahven

text: Sinihuuliahven on rauhallisempi kuin monet kirjoahvenet. Sinihuuliahvennaaras hautoo mätiään suussa.


title: Sinihuuliahven

text: Sinihuuliahvenet elävät kovassa emäksisessä vedessä: pH noin 8, dH 10-20. Sopiva lämpötila on 23–26 °C. Sinihuuliahven syö luonnossa pieniä selkärangattomia. Akvaariossa suositaan pellettejä, pakastettuja pikku äyriäisiä ja spirulina-levähiutaleita tai -tabletteja.


title: John Nolan

text: John Nolan (s. 24. helmikuuta 1978) on yhdysvaltalainen rockkitaristi ja -laulaja-lauluntekijä. Hän nousi kuuluisuuteen alun perin Taking Back Sundayn jäsenenä, mutta perusti sitten oman kokoonpanonsa, Straylight Runin.


title: Darius Songaila

text: Darius Songaila (s. 14. helmikuuta 1978 Kapsukas, Liettuan SNT, Neuvostoliitto) on liettualainen koripallovalmentaja ja kilpauransa päättänyt koripalloilija.


title: Darius Songaila

text: 206-senttinen Songaila lähti opiskelemaan Yhdysvaltoihin ja pelasi neljän vuoden ajan yliopistokoripalloa Wake Forest Universityssa. Hän pelasi vuosina 2002–2003 TsSKA Moskovassa. Hänen NBA-joukkueitaan olivat vuonna 2002 tehdyn varauksen jälkeen Sacramento Kings (2003–2005), Chicago Bulls (2005–2006), Washington Wizards (2006–2009), New Orleans Hornets (2009–2010) ja Philadelphia 76ers (2010–2011).


title: Darius Songaila

text: Songaila edusti Liettuan maajoukkuetta. Hän kuului vuoden 2003 Euroopan mestaruuden voittaneeseen kokoonpanoon ja oli vuonna 2000 mukana voittamassa olympiapronssia. Vuonna 2007 hän voitti EM-pronssia.


title: Darius Songaila

text: Songaila lopetti pelaajauransa kesällä 2015 voitettuaan ensimmäisen ja ainoaksi jääneen Liettuan mestaruutensa. Hän siirtyi samalla BC Žalgirisin apuvalmentajaksi.


title: Peter D. Mitchell

text: Peter Dennis Mitchell (29. syyskuuta 1920 − 10. huhtikuuta 1992 Bodmin) oli brittiläinen biokemisti. Hän sai vuonna 1978 Nobelin kemianpalkinnon kehittämästään kemiosmoottisesta teoriasta, joka selvensi ATP:n synteesin periaatetta oksidatiivisessa fosforylaatiossa.


title: Peter D. Mitchell

text: Mitchell opiskeli Cambridgen yliopistossa biokemiaa ja sai sieltä tutkijan paikan vuonna 1942. Mitchell sai tohtorin arvon vuonna 1951 penisilliinin vaikutusmekanismien tutkimisesta. Vuonna 1955 Michael Swann kutsui MItchellin Edinburghin yliopistoon. Siellä hän toimi opettajana ja vuodesta 1962 apulaisprofessorina, mutta hän joutui jäämään eläkkeelle jo vuonna 1963 huonon terveytensä takia.


title: Peter D. Mitchell

text: Vuonna 1965 Mitchell valvoi Glynn House nimellä tunnetun kartanon korjaustöitä Bodminissa. Suurin osa talosta muutettiin tutkimuslaboratorioksi. Yhdessä entisen tutkijakollegansa Jennifer Moyle kanssa hän perusti yrityksen nimeltä Glynn Research Ltd. Mitchell ja Moyle ryhtyivät tutkimaan kemiosmoottisia reaktioita ja niiden mekanismeja.


title: Peter D. Mitchell

text: 1960-luvulla tiedettiin ATP:n merkitys ihmisen energiatalouden kannalta. Mitokondrion arveltiin valmistavan ATP:tä substraattitason fosforylaatiolla. Mitchellin kemiosmoottinen hypoteesi oli perustana oksidatiivisen fosforylaation ymmärtämiselle.


title: Peter D. Mitchell

text: Mitchell ymmärsi, että ionien liike voisi tuottaa ATP:n valmistamisessa tarvittavan energian. Tiedettiin, että kalvojännite on solun sisäpuolella negatiivinen ja ulkopuolella positiivinen. Ionien liike kalvon läpi johtuu sähkövarauksien eron lisäksi diffuusiosta. Mitchell todisti, että ATP:n synteesillä oli yhteys tähän sähkökemialliseen gradienttiin. Hänen teoriansa johti ATP:n synteesin mekanismien löytämiseen.


title: Seeprakotiloahven

text: Seeprakotiloahven ("Neolamprologus multifasciatus") on Tanganjikajärven endeemisiin kirjoahveniin kuuluva kala, jota hoidetaan myös akvaariokalana.


title: Seeprakotiloahven

text: Seeprakotiloahvenkoiras jää alle viisisenttiseksi, naaras noin 2.5 cm pitkäksi. Se on siis yksi pienimmistä kirjoahvenlajeista. Se on yleisväriltään violetinharmaa, pystyviirullinen. Koiraat ja naaraat ovat hyvin samannäköisiä, ne voi erottaa vain koon perusteella.


title: Seeprakotiloahven

text: Seeprakotiloahven elää kotiloiden joukossa. Ne piileksivät kotilonkuorissa, kutevat niihin, ja tarvittaessa kaivavat hiekkaa siirtääkseen kotilot parempiin paikkoihin.


title: Seeprakotiloahven

text: Seeprakotiloahvenet elävät erittäin kovassa emäksisessä vedessä: pH noin 8-8.6, kovuus 15-25 dH. Sopiva lämpötila on 24–26 °C. Seeprakotiloahven syö luonnossa vapaana leijuvaa planktonia. Akvaariossa sille kelpaavat hiutaleet ja pakasteruoat.


title: Veronica Ferres

text: Veronica Maria Cäcilia Ferres (s. 10. kesäkuuta 1965) on saksalainen näyttelijä. Hänellä on ollut merkittävät roolit muiden muassa elokuvissa "Supervaimo" (1996), "Kohtauspaikka ravintola Rossini" (1997) ja "Sex Talk" (1999). Lisäksi hänet on nähty esimerkiksi televisiosarjassa "Peter und Paul" (1994).


title: Veronica Ferres

text: Ferres syntyi Solingenissa ja sai Bayerischer Verdienstordenin kunniamerkin vuonna 2006. Hän sai vuonna 1999 Marokon-matkansa jälkeen hengenvaarallisen meningoenkefaliitin, mutta toipui ja kuntoutui.


title: Veronica Ferres

text: Ferres meni vuonna 2001 naimisiin Martin Krugin kanssa, ja tytär syntyi saman vuoden kesäkuussa.


title: Filippo Volandri

text: Filippo Volandri (s. 5. syyskuuta 1981 Livorno, Italia) on italialainen tennispelaaja, joka on ollut maailmanlistalla parhaimmillaan sijalla 25.


title: Filippo Volandri

text: Volandri aloitti ammattilaisuransa vuonna 1997 ja ylsi kauden 2000 lopussa ensimmäiseen voittoonsa Challenger-tason turnauksessa Biellassa voittaen finaalissa Hernan Gumyn luvuin 6–3, 6–2. Hän voitti Biellan turnauksen myös vuonna 2003 ja on voittanut Challenger-turnauksen yhteensä neljä kertaa. Ensimmäisen ATP-turnauksensa Volandri voitti St. Pöltenissä toukokuussa 2004 kukistaessaan loppuottelussa Xavier Malissen 6–1, 6–4. Toisen voittonsa hän saavutti Palermossa syyskuussa 2006.


title: Filippo Volandri

text: Grand Slam -turnauksissa Volandri on parhaimmillaan päässyt neljännelle kierrokselle Ranskan avoimissa 2007. Hän on ollut kerran toisella kierroksella US Openissa, Australian avoimissa ja Wimbledonissa, vuonna 2004. Volandria valmentaa Fabrizio Fanucci.


title: Rune Brattsveen

text: Rune Brattsveen (s. 5. huhtikuuta 1984) on norjalainen uransa lopettanut ampumahiihtäjä. Brattsveenin uran paras saavutus on miesten viestin maailmanmestaruus Ruhpoldingin MM-kilpailuissa 2012. Lisäksi hän on saanut samassa lajissa hopeamitalin Östersundin MM-kisoissa 2008. Maailmancupissakin Brattsveen on menestynyt parhaiten juuri viestissä Norjan joukkueen mukana. Hän on kuulunut Norjan voitokkaaseen joukkueeseen MM-kultaviestin lisäksi Ruhpoldingissa 2008 ja Hochfilzenissä 2011. Yksilökisoissa Brattsveen on sijoittunut maailmancupissa parhaimmillaan viidenneksi Kontiolahdella 2008. Hän saavutti EM-kilpailuissa 2009 kultaa sprintissä ja viestissä sekä pronssia takaa-ajossa.


title: Timanttikirjoahven

text: Timanttikirjoahven ("Anomalochromis thomasi") on pienikokoinen afrikkalainen kirjoahven, joka on sukunsa ainoa laji. Sitä pidetään myös akvaariokalana.


title: Timanttikirjoahven

text: Timanttikirjoahvenkoiras voi kasvaa jopa 10 cm:n pituiseksi. Naaraan koko on 6-7 cm.


title: Timanttikirjoahven

text: Timanttikirjoahvenia elää luonnossa Guinean, Sierra Leonen ja Liberian pienissä joissa ja puroissa.


title: Timanttikirjoahven

text: Timanttikirjoahven on rauhallinen, ja sopii siksi myös seura-akvaarioon.Lisääntymisessä se saattaa onnistua jopa seura-akvaariossa, koska se pitää tunkeilijat loitolla.


title: Timanttikirjoahven

text: Timanttikirjoahven viihtyy hiukan happamissa, hyvin happipitoisissa vesissä.


title: Helen Reddy

text: Helen Reddy (s. 25. lokakuuta 1941 Melbourne) on australialainen laulaja-lauluntekijä. Hän tuli tunnetuksi laulullaan "I Am Woman" (Capitol Records, 1972), joka toi hänelle Grammy-palkinnon.


title: Helen Reddy

text: Reddy nähtiin elokuvassa "Jättiläinen taivaalla" (1974). Hänellä on tähti Hollywood Walk of Famella ja vuodesta 1974 Yhdysvaltain kansalaisuus.


title: Helen Reddy

text: Reddy levytti 1970-luvulla myös muita suurhittejä. Hän on kärsinyt vuosikymmeniä Addisonin taudista.


title: Ali Carter

text: Allister "Ali" Carter (s. 25. heinäkuuta 1979) on englantilainen snooker-ammattilainen. Carter asuu Tiptreessä. Hänen korkein ranking-sijoituksensa on 14. johon hän ylsi kaudella 2007/2008. Carterin paras breikki on "maksimibreikki" 147 pistettä , jonka hän saavutti vuoden 2008 maailmanmestaruuskisoissa. Tämä oli ensimmäinen kerta, kun samassa turnauksessa on tehty kaksi "maksimia", sillä vain päivää aikaisemmin Ronnie "The Rocket" O'Sullivan onnistui myös tässä, joten kyseessä on lajin ennätys. Carter on hyökkäävänä pelaajana tehnyt urallaan jo 253 sadan pisteen ylittävää lyöntisarjaa ammattilaisturnaustasolla .


title: Ali Carter

text: Carter aloitti uransa vuonna 1996. Vuonna 1999 hän voitti kutsuturnaus "Benson & Hedges Championship"in, minkä johdosta hän sai paikan arvostetussa "Benson & Hedges Masters"-turnauksessa. Siinä hän pudotti ensimmäisessä pelissään Wembleyllä kuusinkertaisen maailmanmestarin Steve Davisin.


title: Ali Carter

text: Carter on voittanut kaksi rankingturnausta, Welsh Openin vuonna 2009 ja Shanghai Mastersin vuonna 2010. Lisäksi hän on voittanut vuonna 1999 "Royal London Watches Grand Prix" -turnauksen ja vuonna 2007 "Malta Cup"in. Nämä eivät ole rankingturnauksia.Vuonna 2003 Carterilla todettiin krooninen suolistosairaus "Crohnin tauti" (engl. "Crohn's desease"), mutta sairaus saatiin kontrolloitua siten, että Carter pystyi jatkamaan uraansa.


title: Ali Carter

text: Vuosina 2001-2007 Carterin parhaat ranking-turnausten saavutukset olivat kuusi neljännesfinaalipaikkaa, joista yksi oli maailmanmestaruuskisoissa vuonna 2007, ja paikat 16 parhaan joukossa "UK Championship" -turnauksessa vuonna 2003 ja maailmanmestaruuskisoissa vuonna 2005. Vuoden 2007 maailmanmestaruusturnauksessa Carter eteni neljännesfinaaliin pudottaen edellisellä kierroksella seitsenkertaisen maailmanmestarin Stephen Hendryn selkeästi erin 13-6. Neljännesfinaalissa Carter pelasi Mark Selbyä vastaan, joka voitti tiukasti erin 13-12, ja eteni lopulta turnauksen finaaliin, jossa kuitenkin John Higgins oli parempi. Carterilla on hyvä tilasto Hendryä vastaan, sillä kahdeksasta ottelusta Ali on voittanut neljä.


title: Ali Carter

text: Carter pelasi toistaiseksi parhaan kautensa kaudella 2007/2008, jolloin hän teki lähes 30 sadan pisteen ylittävää lyöntisarjaa (koko urallaan tätä aikaisemmin hän oli tehnyt näitä noin 50). Tämän lisäksi hän taisteli tiensä maailmanmestaruusturnauksessa aina finaaliin saakka saavuttaen uransa parhaan sijoituksen ranking-turnauksessa. Matkallaan finaaliin Carter voitti kaksi maailmanmestaria: Shaun Murphyn ja Peter Ebdonin. Neljännesfinaaliottelussaan Ebdonia vastaan Carter suoritti "maksimibreikin" tehden näin historiaa yhdessä Ronnie O'Sullivanin kanssa, koska aikaisemmin ei kaksi pelaajaa ole yltänyt tähän samassa turnauksessa. Semifinaali venyi aina viimeiseen ja ratkaisevaan erään asti, mutta Carter voitti toisen ensi kertaa semifinaalissa pelaavan Joe Perryn erin 17-16. Finaalissa O'Sullivan voitti selkein lukemin 18-8, mutta Carter nousi ensimmäistä kertaa ranking-listalla 10 parhaan joukkoon kaudelle 2008/2009. Finaalin jälkeen Carter kiitti tv-haastattelussa perhettään ja valmentajaansa Terry Griffithsiä ja sanoi olevansa pettynyt toiseen sijaan, mutta palaavansa seuraavana vuonna.


title: Ali Carter

text: Kausi 2008/2009 käynnistyi Carterin osalta vakuuttavasti, sillä kauden avaavassa "Northern Ireland Trophy"-turnauksessa hän pelasi itsensä aina semifinaaliin asti, jossa jälleen Ronnie O'Sullivan osoittautui paremmaksi lukemin 6-5. "Shanghai Masters" syys-lokakuun vaihteessa ei tuonut vastaavaa menestystä, vaan Carter hävisi jo ensimmäisen ottelunsa. Syyskauden huipennuksessa "UK Championship"-turnauksessa "The Captain" esiintyi erittäin vakuuttavasti voittamalla 16 parhaan joukossa maailmanmestari Peter Ebdonin erin 9-5, ja todella tasokkaassa neljännesfinaalissa vihdoin kuntonsa takaisin löytäneen kaksinkertaisen maailmanmestarin Mark Williamsin ratkaisevassa erässä 9-8. Yhtä tasokkaassa semifinaaliottelussa, jossa jokaisessa erässä nähtiin yli 60 pisteen lyöntisarja, hongkongilainen Marco Fu osoittautui paremmaksi tiukasti erin 9-7. Kauden mittaan erittäin vakuuttavasti useassa semifinaalissa esiintynyt "The Captain" saavutti "Welsh Open"-turnauksessa ensimmäisen ranking-tittelinsä. Finaalissa kaatui Joe Swail .


title: Ali Carter

text: Kausi 2009/2010 ei käynnistynyt ranking-turnausten osalta kovin hyvin, mutta "Pukka Pies UK Championship"-turnauksen neljännesfinaalisijoitus toi mukavasti ranking-pisteitä ja tämän jälkeen Carter pelasi omalla tasollaan. Hän oli lähellä uusia "Welsh Open"-voittonsa, mutta kauden mittaan erittäin vakuuttavasti esiintynyt John Higgins esti tämän finaalissa voittamalla "The Captainin" erin 9-4 . Hyvä pelitaso jatkui kauden loppuun asti, sillä semifinaalisijoitus "Sanyuan Food China Openissa" ja "Betfred.com World Championship"-maailmanmestaruuskisoissa nostivat Carterin sijalle 4 seuraavaksi kaudeksi maailmanlistalla .


title: Ali Carter

text: Kausi 2010/2011 käynnistyi isojen ranking-turnausten osalta Carterilla hyvin, sillä hän voitti syyskuun alussa kiinassa järjestetyn "Shanghai Masters"-turnauksen finaalissa Jamie Burnettin erin 10-7 .


title: Ali Carter

text: Carter on ansainnut urallaan palkintorahaa yli 600 000 puntaa. Hänen lempinimensä on "The Captain" (kapteeni), jonka hän on saanut siitä, että hän opiskelee snookerin pelaamisen ohella lentokapteeniksi. Vuoden 2008 maailmanmestaruusturnauksessa hän sai lisänimen "Captain Fantastic" esiinnyttyään vakuuttavasti kaksi viikkoa pitkässä turnauksessa edeten aina finaaliin saakka.


title: Ali Carter

text: Carter on harjoitellut paljon Ronnie O'Sullivanin kanssa, joka kuuluu lajin tähtipelaajiin. Carteria pidetään erittäin lahjakkaana pelaajana, mutta uransa aikana hän on esiintynyt turnauksissa pelillisesti ajatellen epätasaisesti .


title: Täpläpartamonni

text: Täpläpartamonni ("Ancistrus cirrhosus " vanh. "Hypostomus cirrhosus") on pieni imumonneihin kuuluva kala, joka on suosittu ja helppohoitoinen akvaariokala. Sen erottaminen helmipartamonnista on vaikeaa varsinkin nuorten yksilöiden kohdalla, ja sekä täpläpartamonnia että epäiltyjä risteymiä on vuosia kutsuttu maatiaispartamonniksi.


title: Täpläpartamonni

text: Täpläpartamonni voi kasvaa 10-12 cm pitkäksi. Sen iholla on tummanruskealla, lähes mustalla pohjalla kellanruskeita pilkkuja. Aikuisella koiraalla on kuonossaan muhkeat, pensasmaiset viikset. Kala voi elää hyvässä hoidossa jopa 10 vuotta.


title: Täpläpartamonni

text: Täpläpartamonni on kotoisin Argentiinasta.


title: Täpläpartamonni

text:
Täpläpartamonni viettää aikaansa imuroimalla nukkamaista levää kivien ja puunrunkojen sekä akvaarion rakenteiden pinnasta. Se saattaa levän puutteessa tuhota sileälehtisiä kasveja kuten miekkakasveja.
Täpläpartamonni munii ruokalusikallisen oranssinsävyisiä, parimillisiä munia johonkin koloon tai kuoppaan, ja koiras vahtii niitä aggressiivisesti.
Täpläpartamonni sopeutuu monenlaisiin vesioloihin. Sopiva pH on 6-8.5, lämpötila voi olla 20 ja 28 asteen välillä. Se syö kasvispitoista ruokaa.


title: Vietnamin–mongolien sota

text: Vietnamin–mongolien sota käytiin vuosina 1257–1288 mongolien ja liittoutuneiden Đại Việtin (Pohjois-Vietnamissa) ja Champan (Keski-Vietnamissa) välillä. Mongolit tekivät alueelle kolme hyökkäystä: vuosina 1257, 1284 ja 1287.


title: Vietnamin–mongolien sota

text: Valloittaessaan Kiinaa mongolien johtaja Kublai-kaani yritti saada myös Kaakkois-Aasian maustekaupan hallintaansa. Kauppareitti kulki Vietnamin rannikolla, ja Kublai-kaani lähetti mongoliarmeijan maahan. Armeija kulki aluksi Punaista jokea alas Kiinasta Vietnamiin kohdaten vain vähäistä vastarintaa ja ryösti Hanoin vuonna 1257.


title: Vietnamin–mongolien sota

text: Vuodesta 1260 eteenpäin Kublai-kaani yritti itsepäisesti saada alueen valtakunnat, Đại Việtin ja Champan tunnustamaan mongolien ylivallan alueella, mutta Đại Việt ja Champa muodostivat liiton mongoleja vastaan. Noin 500 000 miehen vahvuinen mongoliarmeija työnsi kenraali Trần Hưng Đạon johtamat vietnamilaiset etelään Tranh Hoaan asti. Chamit ryhtyivät sissisotaan vetäytyen vuoristoon, josta hyökkäilivät mongolien kimppuun. Trần Hưng Đạo taisteli menestyksekkäästi maalla sekä merellä ja pakotti hitaasti mongolit vetäytymään takaisin Kiinaan.


title: Vietnamin–mongolien sota

text: Vuonna 1287 mongolit hyökkäsivät uudestaan, noin 300 000 miehen armeijalla, ja valtasivat Hanoin, mutta kohtasivat kovempaa vastarintaa edetessään pidemmälle etelään. Trần Hưng Đạo otti käyttöön 200 vuotta vanhan harhautuksen ja houkutteli mongolilaivaston ansaan 1288. Mongolit purjehtivat ylös Bạch Đằng-jokea, jolla laivat repeytyivät veteen piilotettuihin rautaseipäisiin. Seipäät oli pystytetty joen pohjaan siten, että ne olivat nousuveden aikana piilossa, ja kun tuli laskuvesi mongolien laivat vahingoittuivat ja takertuivat paljastuneisiin seipäisiin. Vietnamilaiset saivat sotasaaliiksi 400 laivaa ja tuhansia sotavankeja, myös laivastoa johtaneen kenraali Omarin. Jäljelle jäänyt mongoliarmeija vetäytyi pohjoiseen, mutta se lyötiin Noi Bang-solassa.


title: Vietnamin–mongolien sota

text: Tähän mennessä kummatkin osapuolet olivat väsyneitä raskaaseen sotaan ja solmivat rauhan. Đại Việt ja Champa tunnustivat Kublai-kaanin ylivallan alueella ja mongolit lopettivat hyökkäykset Vietnamiin.


title: Vietnamin–mongolien sota

text: Vietnamilaiset menestyivät sodassa, koska he välttelivät avoimia kenttätaisteluja sekä piirityksiä, jotka olivat mongoliarmeijan vahvimpia osa-alueita. Sen sijaan vietnamilaiset pyrkivät taistelemaan soisessa maastossa ja joilla. Mongolit kärsivät lisäksi trooppisista taudeista ja huolto-ongelmista, vietnamilaisten häiritessä kuljetuksia.


title: Heikki Hyvönen (jääkiekkoilija)

text: Heikki Hyvönen (s. 16. huhtikuuta 1989 Espoo) on suomalainen jääkiekkoilija, joka on pelannut jääkiekon SM-liigassa Jokereissa puolustajana. "Hessu" on myös pelannut junioritasolla Espoon Bluesissa, HIFK:ssa ja myös Jokereissa ennen kuin teki kahden vuoden sopimuksen edustusjoukkueen kanssa. Hieman ennen sopimusta liigajoukkueen kanssa Hyvönen iski Jokereiden A-junioreissa tehot 5+7=12 ollen näin A-juniorien tehokkain puolustaja. Hänen taitonsa huomattiin kauden 2006–2007 päätteeksi myös ulkomailla, ja alkukaudesta 2007–2008 hän pelasikin myös OHL:ssä London Knightsissa. Hyvönen ei kuitenkaan saanut joukkueessa peliaikaa, joten hän palasi Suomeen ja Jokereihin. Hyvönen oli myös ehdolla vuoden 2006 alle 18-vuotiaiden MM-kotikisoihin ja vuoden 2008 kevään alle 20-vuotiaiden MM-kisoihin mutta karsiutui kummallakin kerralla viime hetkellä. Hyvönen pelasi ensimmäisen pudotuspeliottelunsa 14. maaliskuuta Pelicansia vastaan Jokereiden 3–1-tappioon päättyneessä ottelussa ja toisen 31. maaliskuuta Bluesia vastaan jonka Blues voitti 5–1. Hyvönen saavutti uransa ensimmäisen pudotuspelipisteen syöttämällä Mikko Kaltevan tekemän 3–2-maalin 5. huhtikuuta pelatussa pronssiottelussa Tapparaa vastaan.


title: Ondřej Bank

text: Ondřej Bank (s. 27. lokakuuta 1980 Zábřeh, Tšekkoslovakia) on tšekkiläinen alppihiihtäjä, jonka parhaat saavutukset ovat tulleet alppiyhdistetystä. Hän on kilpaillut maailmancup-tasolla kaudesta 2000–2001 lähtien.


title: Ondřej Bank

text: Bank oli Salt Lake Cityn olympialaisissa 2002 syöksylaskussa 39:s. Torinon olympialaisissa 2006 hän sijoittui alppiyhdistetyssä kuudenneksi ja suurpujottelussa kuudenneksitoista. Vancouverissa 2010 hän oli superalppiyhdistetyssä seitsemäs, pujottelussa yhdestoista, suurpujottelussa seitsemästoista ja syöksylaskussa kolmaskymmenes. Sotšissa 2014 hän sijoittui suurpujottelussa viidenneksi, superalppiyhdistetyssä seitsemänneksi ja supersuurpujottelussa yhdeksänneksi. MM-kilpailuissa hän on yltänyt neljä kertaa kymmenen joukkoon: hän sijoittui kuudenneksi alppiyhdistetyssä St. Antonissa 2001, kymmenenneksi superalppiyhdistetyssä Åressa 2007, viidenneksi samassa lajissa Garmisch-Partenkircheniaaä 2011 ja seitsemänneksi syöksylaskussa Vailissa / Beaver Creekissä 2015.


title: Ondřej Bank

text: Bank saavutti ensimmäisen palkintokorokesijoituksensa maailmancupissa oltuaan kolmas Beaver Creekin alppiyhdistetyssä 29. marraskuuta 2007. Hän sijoittui alppiyhdistetyssä kolmanneksi myös Kitzbühelissä tammikuussa 2015. Alppiyhdistetyn maailmancupin kokonaispisteissä hän oli viides kaudella 2014–2015.


title: Black ’n Blue

text: Black 'n Blue on alun perin vuonna 1981 perustettu yhdysvaltalainen heavy metal -yhtye, joka on kotoisin Portlandin kaupungista Oregonista. Yhtyeen nykyiseen kokoonpanoon kuuluvat laulaja Jaime St. James, kitaristit Shawn Sonnenschein ja Jeff Warner, bassokitaristi Patrick Young sekä rumpali Pete Holmes.


title: Black ’n Blue

text: Jaime St. James perusti yhtyeen vuonna 1981 yhdessä kitaristi Tommy Thayerin kanssa. Myöhemmin Warner, Young ja Holmes liittyivät yhtyeeseen, ja yhtyeen debyyttialbumi "Black 'n Blue" julkaistiin 1984. Yhtye hajosi vuonna 1989 neljän studioalbumin jälkeen. Tämän jälkeen yhtye on tehnyt satunnaisia comeback-kiertueita, mutta yhtyeen alkuperäinen kokoonpano ei ole esiintynyt yhdessä vuoden 1997 jälkeen muutamaa poikkeusta lukuun ottamatta Thayerin liityttyä hard rock-yhtye Kissiin. Yhtye on toiminut yhtäjaksoisesti vuodesta 2008 lähtien nykyisen kokoonpanonsa voimin, ja yhtyeen tuorein studioalbumi "Hell Yeah!" julkaistiin vuonna 2011.


title: Black ’n Blue

text: Laulaja Jaime St. James ja kitaristi Tommy Thayer perustivat Black ‘n Bluen syksyllä 1981. Yhtyeen alkuperäiseen kokoonpanoon heidän lisäkseen lukeutuivat myös kitaristi Jeff Warner, bassokitaristi Patrick Young sekä rumpali Pete Holmes. Vuonna 1982 yhtyeen demonauhan kuullut uusien artistien ja yhtyeiden etsijä Brian Slagel piti yhtyeen "Chains Around Heaven" -kappaleesta ja lisäsi sen samana vuonna julkaistulle, uusia musiikkikykyjä esitelleelle "Metal Massacre"-kokoelmalevylle, jolla esiintyivät Black ‘n Bluen ohella esimerkiksi Metallica ja Ratt. Vuonna 1983 yhtye muutti Los Angelesiin ja alkoi saada jalansijaa Hollywoodin musiikkialalla esiintymällä lukuisilla klubeilla. Pian yhtye solmi levytyssopimuksen Geffen Recordsin kanssa, ja vuoden 1984 elokuussa yhtyeen esikoisalbumi "Black 'n Blue" näki päivänvalon. Albumin tuottajaksi hankitun, aiemmin Scorpions-yhtyeen maineeseen nostaneen Dieter Dierksin johdolla albumi nousi menestyksekkääksi julkaisuksi, ja singlenäkin julkaistu kappale "Hold On to 18" sai radiosoittoa ja sen video sai runsaasti esitysaikaa Music Televisionilla. Seuraavalla studioalbumilla, vuoden 1985 "Without Lovella" tuottajaksi valikoitui Bruce Fairbairn. Albumilla yhtyeen musiikki oli vaihtunut rosoisemmasta soundista kevyempään ja radioystävällisempään valtavirran rockiin ja popmetalliin, minkä vuoksi albumi ei ollut edeltäjänsä kaltainen menestys eivätkä singleinä julkaistut raidat "Without Love" ja "Miss Mystery" saavuttaneet kovinkaan mainittavaa listamenestystä.


title: Black ’n Blue

text:
Vuonna 1986 Kiss-yhtyeen toinen perustajajäsen ja bassokitaristi Gene Simmons kiinnostui yhtyeestä ja tuotti yhtyeen kaksi seuraavaa albumia, vuoden 1986 "Nasty Nastyn" ja vuoden 1988 "In Heatin". Molemmilla julkaisuilla yhtye pyrki elävöittämään musiikkinsa takaisin debyyttialbuminsa kaltaiseen raskaampaan suuntaan. Kappaleista "Nasty Nasty" ja "Rock On" muodostui pieniä hittejä, mutta kumpikaan albumi ei kyennyt vangitsemaan samaa tyyliä kuin yhtyeen debyyttialbumi, ja suosion laskun myötä yhtye hajosi vuonna 1989.
Yhtyeen hajoamisen myötä sen jäsenet erkanivat luoman uraansa muissa projekteissa. Laulaja Jaime St. James perusti oman yhtyeensä Freight Train Janen jonka kanssa hän julkaisi myös yhden studioalbumin. Kitaristi Jeff Warner oli mukana The Dead Stars On Hollywood-yhtyeen varhaiskokoonpanossa ja NYC-yhtyeessä. Kitaristi Tommy Thayer loi uraa Kissin kiertuemanagerina, kunnes hän liittyi yhtyeen kitaristiksi vuonna 2002 paikaten yhtyeestä lähteneen Ace Frehleyn. Rumpali Pete Holmes soitti muun muassa metalliyhtye Malicessa ja esiintyi myös Michael Schenkerin, Peter Gabrielin ja Ted Nugentin taustayhtyeissä.


title: Black ’n Blue

text: Vuoden 1997 halloweenina yhtyeen alkuperäinen kokoonpano esiintyi loppuunmyydyssä konsertissa, joka nauhoitettiin ja julkaistiin vuonna 1998 ""-konserttitallenteen muodossa. Vaikka konsertti oli menestys, yhtye ei lähtenyt kiertueelle vaan vietti hiljaiseloa yhtyeen jäsenten työskennellessä eri projektiensa parissa. Vuonna 2001 "Ultimate Collection"-kokoelma-albumin julkaisun jälkeen yhtye julkaisi ""-kokoelman joka sisälsi yhtyeen tunnetuimpien kappaleiden demoversioita sekä viisi ennenjulkaisematonta raitaa sekä konsertissa nauhoitetun version “Autoblast”-kappaleesta. Lisäksi vuonna 2002 yhtye julkaisi toisen konserttitallenteensa, "Live In Detroit - 1984".


title: Black ’n Blue

text:
Vuonna 2003 yhtye teki jälleen paluun lavalle, mutta tällä kertaa ilman Kissiin liittynyttä Tommy Thayeria, jonka korvaajaksi hankittiin Shawn Sonnenschein. Yhtye tiedotti myös uuden studioalbuminsa "Hell Yeah!" julkaisusta. Albumin julkaisua kaavailtiin alun perin syksylle 2003, mutta se viivästyi useaan otteeseen ja näki päivänvalon vasta vuonna 2011.
Vuonna 2005 yhtye julkaisi kattavan Collected-boksikokoelman, ja vuonna 2007 harvinaisia demoja sisältäneen Rarietes-kokoelman julkaisun jälkeen yhtye esiintyi alkuperäiskokoonpanossaan kotikaupungissaan Portlandissa. Konsertin tuotto käytettiin yhtyeen pitkäaikaisen ystävän, Kenny Nordonen, syöpähoitoihin.


title: Lara Gut-Behrami

text: Lara Gut-Behrami (o.s. Gut, s. 27. huhtikuuta 1991 Sorengo, Ticino) on sveitsiläinen alppihiihtäjä. Hän on olympia- ja MM-mitalisti sekä maailmancupin kokonaiskilpailun ja supersuurpujottelun maailmancupin voittaja.


title: Lara Gut-Behrami

text: Gut voitti junioreiden MM-hopeaa syöksystä vuosina 2007 ja 2008 sekä Eurooppa-cupin kokonaiskilpailun kaudella 2007–2008.


title: Lara Gut-Behrami

text: Gut ällistytti monia sijoittumalla St. Moritzin maailmancupin syöksykisassa 2. helmikuuta 2008 kolmanneksi vain 16 vuoden ikäisenä. Hän ei ollut ennen kolmatta sijaansa saavuttanut yhtään maailmancupin pistettä ja oli kilpaillut vain neljässä osakilpailussa. Gut saavutti ensimmäisen maailmancupin osakilpailuvoittonsa St. Moritzin supersuurpujottelussa 20. joulukuuta 2008. Viikkoa myöhemmin hän sijoittui kolmanneksi Semmeringin suurpujottelussa. Kauden kokonaispisteissä hän sijoittui 11:nneksi. Val d'Isèren MM-kilpailuissa 2009 hän saavutti superalppiyhdistetyssä sekä syöksylaskussa hopeaa ja oli supersuurpujottelussa seitsemäs.


title: Lara Gut-Behrami

text: Lara Gut loukkaantui kaaduttuaan suurpujotteluharjoituksissa Saas-Feessä syyskuussa 2009. Onnettomuudessa hänen lantionsa meni sijoiltaan. Gut ei päässyt osallistumaan myöskään olympialaisiin, koska kuntoutuminen kesti odotettua kauemmin.


title: Lara Gut-Behrami

text: Paluunsa jälkeen Gut sijoittui Val d’Isèren syöksylaskussa kolmanneksi 18. joulukuuta 2010. Samalla kaudella hän voitti Altenmarkt-Zauchenseen supersuurpujottelun, oli kolmas Cortina d’Ampezzon supersuurpujottelussa ja toinen Lenzerheiden syöksylaskussa. Kauden 2010–2011 kokonaispisteissä hän sijoittui kymmenenneksi. Garmisch-Partenkirchenin MM-kilpailuissa 2011 hän sijoittui neljänneksi sekä supersuurpujottelussa että syöksylaskussa.


title: Lara Gut-Behrami

text: Kaudella 2011–2012 Gut sijoittui kokonaispisteissä 14:nneksi. Hänen paras sijoituksensa kauden aikana oli neljäs sija Lake Louisen supersuurpujottelusta.


title: Lara Gut-Behrami

text: Kaudella 2012–2013 Gut voitti Val d’Isèren syöksylaskun ja oli kolmas Lenzerheiden suurpujottelussa. Maailmancupin kokonaiskilpailussa hän oli yhdeksäs. Helmikuussa käydyissä Schladmingin MM-kilpailuissa hän saavutti hopeaa supersuurpujottelussa ja oli seitsemäs suurpujottelussa.


title: Lara Gut-Behrami

text: Kaudella 2013–2014 Gut voitti kauden avanneen Söldenin suurpujottelun. Hän voitti myös Beaver Creekin syöksylaskun ja supersuurpujottelun sekä Lake Louisen supersuurpujottelun. Val d’Isèren suurpujottelussa hän sijoittui toiseksi. Tammikuussa 2014 Gut voitti Cortina d’Ampezzon supersuurpujottelun. Sotšin olympialaisissa 2014 Gut saavutti pronssia syöksylaskussa, oli neljäs supersuurpujottelussa ja yhdeksäs suurpujottelussa. Maaliskuussa hän sijoittui kolmanneksi Åren suurpujottelussa ja voitti sekä Lenzerheiden syöksyn että supersuurpujottelun. Hän sijoittui maailmancupin kokonaiskilpailussa kolmanneksi ja voitti supersuurpujottelucupin.


title: Lara Gut-Behrami

text: Kaudella 2014–2015 Gut voitti Lake Louisen supersuurpujottelun sekä St. Moritzin syöksylaskun. Maailmancupin kokonaiskilpailussa hän sijoittui yhdeksänneksi. Vailin / Beaver Creekin MM-kilpailuissa 2015 Gut oli syöksylaskussa kolmas, superalppiyhdistetyssä viides ja supersuurpujottelussa seitsemäs.


title: Lara Gut-Behrami

text: Kaudella 2015–2016 Gut voitti Aspenin suurpujottelukilpailun sekä Val d’Isèren alppiyhdistetyn ja syöksylaskun. Courchevelin suurpujottelussa hän sijoittui toiseksi. Gut voitti Lienzin suurpujottelun ja oli toinen Altenmarkt-Zauchenseen supersuurpujottelussa. Cortina d’Ampezzon syöksylaskussa hän sijoittui kolmanneksi. Hän voitti Garmisch-Partenkirchenin supersuurpujottelun ja La Thuilen syöksylaskun. La Thuilen supersuurpujottelussa hän oli toinen ja Lenzerheiden alppiyhdistetyssä kolmas. Sankt Moritzissa hän oli toinen supersuurpujottelussa. Hän voitti maailmancupin kokonaiskilpailun ja supersuurpujottelucupin, sijoittui alppiyhdistetyn cupissa toiseksi, suurpujottelucupissa kolmanneksi ja syöksylaskucupissa neljänneksi.


title: Lara Gut-Behrami

text: Kaudella 2016–2017 Gut voitti Söldenin suurpujottelun. Lake Louisessa hän oli toinen syöksylaskussa ja voitti supersuurpujottelun. Sestrieren suurpujottelussa hän sijoittui kolmanneksi. Hän voitti Val d’Isèren supersuurpujottelun ja oli kolmas Mariborin suurpujottelussa. Garmisch-Partenkirchenissä hän oli toinen syöksylaskussa ja voitti supersuurpujottelun. Viikkoa myöhemmin hän voitti Cortina d'Ampezzon syöksylaskun. Sankt Moritzin MM-kilpailuissa hän saavutti pronssia supersuurpujottelussa, mutta joutui lopettamaan kisat alppiyhdistetyn syöksyn jälkeen loukattuaan polvensa pujottelun lämmittelylaskussa. Koko hänen kautensa päättyi samalla tähän. Hän sijoittui maailmancupin kokonaiskilpailussa neljänneksi sekä syöksylaskun ja supersuurpujottelun maailmancupeissa kolmanneksi.


title: Lara Gut-Behrami

text: Kaudella 2017–2018 Gut sijoittui toiseksi Lake Louisen ja Bad Kleinkirchheimin supersuurpujotteluissa. Hän voitti Cortina d'Ampezzon supersuurpujottelun. Supersuurpujottelucupissa hän oli toinen. Pyeongchangin olympialaisissa 2018 hän sijoittui supersuurpujottelussa neljänneksi.


title: Lara Gut-Behrami

text: Kaudella 2018–2019 Gut-Behrami sijoittui supersuurpujottelussa toiseksi Sankt Moritzissa ja kolmanneksi Garmisch-Partenkirchenissa.


title: Helmipartamonni

text: Helmipartamonni ("Ancistrus dolichopterus") on pieni imumonneihin kuuluva kala, joka on melko suosittu akvaariokala. Sen erottaminen täpläpartamonnista on vaikeaa varsinkin nuorten yksilöiden kohdalla, ja monet helmipartamonneina myydyt kalat ovat mahdollisesti olleet täpläpartamonneja tai risteymiä. Se on kulkenut L-numerolla L183.


title: Helmipartamonni

text: Helmipartamonni voi kasvaa 10-12 cm pitkäksi. Sen iholla on tummanruskealla pohjalla kellanruskeita pilkkuja. Aikuisella koiraalla on kuonossaan muhkeat, pensasmaiset viikset. Nuorilla yksilöillä on selkäevän ja pyrstön takareunassa kellanvaalea reunus.


title: Helmipartamonni

text: Helmipartamonni on kotoisin Etelä-Amerikasta Amazonin ylä- ja keskijuoksulta sekä Negro-Trombetas, Tefé-, Madeira- ja Tapajósjokien vesistöistä.


title: Helmipartamonni

text:
Helmipartamonni viettää aikaansa imuroimalla nukkamaista levää kivien ja puunrunkojen sekä akvaarion rakenteiden pinnasta. Se saattaa levän puutteessa tuhota sileälehtisiä kasveja kuten miekkakasveja.
Helmipartamonni munii ruokalusikallisen oranssinsävyisiä, parimillisiä munia johonkin koloon tai kuoppaan, ja koiras vahtii niitä aggressiivisesti.
Helmipartamonni sopeutuu monenlaisiin vesioloihin. Sopiva pH on 6-8, lämpötila voi olla 23 ja 27 asteen välillä. Sopiva altaan koko on 80 litraa. Se syö kasvispitoista ruokaa.


title: Typen oksidit

text: Typen oksidit ovat typen ja hapen yhdisteitä eli typen oksideja. Typen ja hapen muodostamia yhdisteitä ovat:Huoneenlämpötilassa dityppipentoksidi on neste, muut kaasuja. Typpidioksidi on väriltään punaruskeaa, muut värittömiä.


title: Typen oksidit

text: Typpimonoksidi ja typpidioksidi ovat parittomia molekyylejä eli niissä on pariton määrä elektroneja. Tämän vuoksi ne ovat myös paramagneettisia aineita.


title: Typen oksidit

text: Toisin kuin esimerkiksi hiilen palaminen, typen oksidien muodostuminen alkuaineistaan on endoterminen eli lämpöä sitova reaktio, ja se voi tapahtua vain korkeissa lämpötiloissa. Esimerkiksi typpimonoksidin muodostumislämpö on + 93 kilojoulea moolia kohti..


title: Typen oksidit

text: Typen oksidit ovat melko epävakaita yhdisteitä, jotka voivat helposti hajota alkuaineikseen. Huoneenlämpötilassa typpidioksidi ja sen dimeerinen muoto, dityppitetroksidi, muodostavat kaasuseoksen, jossa ne muuttuvat jatkuvasti toisikseen. Korkeammassa lämpötilassa dityppitetroksidin osuus pienenee, eikä sitä yli 100 °C:n lämpötilassa esiinny käytännössä lainkaan.


title: Typen oksidit

text: Reagoidessaan veden kanssa typen oksidit muodostavat helposti voimakkaita happoja. Esimerkiksi dityppipentoksidi reagoi veden kanssa muodostaen typpihappoa:


title: Typen oksidit

text: Myös typpidioksidi reagoi veden kanssa muodostaen sekä typpihappoa että typpihapoketta:


title: Typen oksidit

text: Kun puhutaan typen oksideista ilmassa, tarkoitetaan yleensä typpimonoksidia (NO) ja typpidioksidia (NO). Niistä käytetään myös yhteisnimitystä "noxit", sillä niiden kemialliset kaavat voidaan esittää muodossa NO. Nämä molemmat ovat kaasuja, joita esiintyy pieniä määriä ilmakehässä luonnostaankin, mutta pääasiassa ihmisen toiminnan aiheuttamina ilmansaasteina.


title: Typen oksidit

text:
Tavallisissa lämpötiloissa ilmakehän typpi ja happi eivät reagoi keskenään. Sen sijaan korkeissa lämpötiloissa, kuten palamisen yhteydessä, typen oksideja muodostuu helposti. Suurin osa ilmakehässä esiintyvistä typen oksideista aiheutuu liikenteen päästöistä, mutta huomattava osa vapautuu myös energian tuotannosta kivihiiltä polttamalla sekä teollisuudesta. Typen oksidien pitoisuudet ovat korkeimmillaan keväällä sekä talven pakkaspäivinä. Ruuhkat saattavat lisätä pitoisuuksia isoissa kaupungeissa, oksidien pitoisuudet voivat ylittää jopa 100 ppb lähellä liikennettä.
Typenoksidien päästöjä voidaan ehkäistä vaikuttamalla käytettyyn polttotekniikkaan, polttoaineen ominaisuuteen sekä suurissa voimaloissa (Low NOx -poltto) kattilan palamisolosuhteisiin kuten lämpötilaan, ilman määrään ja ilmansyöttöön kattilassa.


title: Typen oksidit

text:
Koska typen oksidit reagoivat veden kanssa happoja muodostaen, ne kuuluvat happosateiden aiheuttajiin. Näin ollen ne happamoittavat maaperää, vesistöjä ja vaurioittavat kasvien lehtiä ja neulasia. Ne myös syövyttävät monia materiaaleja.
Typen oksidit edesauttavat haitallisen alailmakehän otsonin muodostumista. Nämä ympäristövaikutukset ovat kuitenkin useimmiten alueellisia.


title: Typen oksidit

text: Kaasumaiset typen oksidit ovat myrkyllisiä.. Niillä ei ole todettu olevan mutageenisiä tai karsinogeenisia vaikutuksia, mutta ne ovat voimakkaita hapettimia, jotka vaikuttavat hengitysteiden kudokseen haitaten luonnollisia puhdistus- ja puolustusmekanismeja. Typpidioksidi on ihmisille haitallisin, sillä se tunkeutuu syvälle hengityselimiin, supistaa keuhkoputkia ja lisää hengitysteiden herkkyyttä muille ärsykkeille, kuten siitepölylle tai kylmälle. Erityisen alttiita typen oksidien terveyshaitoille ovat lapset ja hengityselinsairauksista kärsivät sekä mahdollisesti hitsaus- ja polttoleikkaustöissä olevat työntekijät.


title: Ukkopartamonni

text: Ukkopartamonni eli tähtipartamonni ("Ancistrus sp.") on imumonneihin kuuluva kala, joka kulkee L-numerolla L71 tai L181. Se kasvaa huomattavasti suuremmaksi kuin samannäköiset täpläpartamonni ja helmipartamonni.


title: Ukkopartamonni

text: Ukkopartamonni voi kasvaa 35 cm pitkäksi. Sen iholla on tummanruskealla pohjalla kellanruskeita pilkkuja. Aikuisella koiraalla on kuonossaan muhkeat, pensasmaiset viikset. Myös naaraalle kasvaa parta, mutta se on selvästi pienempi.


title: Ukkopartamonni

text: Ukkopartamonni on kotoisin Etelä-Amerikasta.


title: Ukkopartamonni

text:
Ukkopartamonni viettää aikaansa imuroimalla nukkamaista levää kivien ja puunrunkojen sekä akvaarion rakenteiden pinnasta. Se saattaa levän puutteessa tuhota sileälehtisiä kasveja kuten miekkakasveja.
Ukkopartamonni voi lisääntyä myös kotiakvaariossa.


title: Ukkopartamonni

text: Ukkopartamonni vaatii suuremman akvaarion kuin pienemmät partamonnit. Hyvä pH on 6-7 ja lämpötila 23-30 astetta. Se syö levää ja kasvisruokaa.


title: So Pale Is the Light

text: So Pale Is the Light on suomalaisen Cadacross-yhtyen debyyttialbumi.


title: Corona Borealis (albumi)

text: Corona Borealis on Cadacross-yhtyeen toinen studioalbumi.


title: N (albumi)

text: N on suomalaisen Norther -yhtyeen viides studioalbumi. Se jäi laulaja-kitaristi Petri Lindroosin viimeiseksi yhtyeen riveissä.


title: N (albumi)

text: Albumi äänitettiin Astia-studiolla loppukesästä 2007 pitkäaikaisen yhteistyökumppanin Anssi Kipon avustuksella, ja sen miksasi Fredrik Nordström Studio Fredmanilla Ruotsissa. Albumin tunnetuimpia kappeleita ovat muun muassa "Frozen Angel" ja "We Rock".


title: N (albumi)

text: Albumi ylsi Suomen virallisen listan sijalle 5.


title: Armin van Buuren

text:
Armin van Buuren (s. 25. joulukuuta 1976 Leiden, Alankomaat) on hollantilainen trance-musiikkiin keskittynyt DJ ja musiikkituottaja. Hän on voittanut DJ Magazinen vuosittain järjestämän maailman suosituimman DJ:n tittelin Top 100 -äänestyksen vuosina 2007, 2008, 2009, 2010 ja 2012.
Suomessa Armin van Buuren on vieraillut lähes vuosittain, edellisen kerran elokuussa 2016 Weekend Festivaleilla.


title: Armin van Buuren

text: Arminilla on myös oma viikoittainen radio-ohjelmansa, "A State of Trance", jota hän on tehnyt yli 800 episodin verran vuodesta 2001 lähtien. Se yksi maailman arvostetuimmista DJ:n vetämistä radio-ohjelmista.


title: Armin van Buuren

text: Armin syntyi Hollannin Leidenissä 25. joulukuuta 1976. Hän valmistui lukiosta vuonna 1995 ja siirtyi collegeen opiskelemaan lakia. Opiskellessaan lakia hän innostui konemusiikista ja alkoi työskennellä DJ:nä paikallisessa Nexus-nimisessä klubissa. Arminin musiikkiura alkoi vaatia enemmän aikaa ja hän keskeytti lakiopinnot väliaikaisesti. Hän kuitenkin suoritti oikeustieteen tutkinnon Oxfordin yliopistossa vuonna 2004. Samalla hänen kotistudionsa vaihtui "oikeaan musiikkistudioon". Armin teki kappaleensa "Touch Me" ja "Communication" uudessa studiossaan. Arminin musiikkia on kuvattu myös sanoilla "euforinen", "kohottava", "melodinen" ja "energinen".


title: Armin van Buuren

text: Kesäkuussa 2003 julkaistiin Arminin ensimmäinen virallinen studioalbumi "76".


title: Armin van Buuren

text: Huhtikuussa 2005 julkaistiin "Shivers" -niminen single. Toinen single "Serenity" julkaistiin saman vuoden kesäkuussa. Kahta singleä seurasi toinen studioalbumi, "Shivers". Vuonna 2006 julkaistiin albumin loput singlet "Who Is Watching" ja "Control Freak".


title: Armin van Buuren

text: 18. huhtikuuta 2008 julkaistiin Arminin kolmas studioalbumi "Imagine". Albumilta julkaistiin kokonaiset kuusi singleä, "If You Should Go", "Going Wrong", "In And Out of Love", "Unforgivable", "Fine Without You" ja "Never Say Never".


title: Armin van Buuren

text: Kolmen studioalbumin ja niistä julkaistujen singlejen lisäksi Armin on julkaissut "A State of Trance" -kokoelma-albumi sarjaa. Kokoelmat sisältävät toisten artistien kappaleita, joita Armin on miksannut. "A State of Trance" -albumeita on tullut joka vuosi yksi vuodesta 2004 lähtien.


title: Armin van Buuren

text: Armin van Buurenin neljäs studioalbumi "Mirage" julkaistiin 10. syyskuuta 2010. Albumilta julkaistiin kolme singleä "Full Focus", "Not Giving Up on Love" ja "This Light Between Us".


title: Armin van Buuren

text:
18. syyskuuta 2009 Armin avioitui Erika van Thielin kanssa Hollannin Wassenaarissa. Pari tapasi toisensa kummankin ollessa lomailemassa Kreetalla. Pari avioitui 9 vuoden seurustelun jälkeen.
Heinäkuussa 2011 heille syntyi tytär Fenna. Armin ilmoitti toisen lapsensa, Remyn, syntymästä Tomorrowland-festivaalin aikana heinäkuussa 2013.


title: Wally Wood

text: Wallace Allan ”Wally” Wood (17. kesäkuuta 1927 – 2. marraskuuta 1981) oli yhdysvaltalainen sarjakuvapiirtäjä, -käsikirjoittaja ja omakustantaja, joka tunnetaan parhaiten scifitarinoistaan EC Comicsin kanssa ja huumorisarjoistaan Madissä. Suurin osa hänen varhaisimmista piirroksistaan on signeerattu nimellä Wallace Wood, mutta hän tuli paremmin tunnetuksi nimellä Wally Wood.


title: Wally Wood

text: Sarjakuvatyön lisäksi Wood kuvitti myös kirjoja ja lehtiä, julisteita, levynkansia ja keräilykortteja sekä toimi mainospiirtäjänä.


title: Wally Wood

text: Wood syntyi Menahgassa, Minnesotassa. Woodilla oli suomalaisia sukujuuria, hänen äitinsä oli Amerikkaan siirtolaiseksi lähteneiden Jaakko Lallin ja Kaisa Siliamaan tytär Alma Lalli. Isä, Max Wood, oli skottilais-irlantilais-englantilais-saksalaista sukua. Ilpo Lagerstedtin "Amerikansuomalaisia sarjakuvataiteilijoita" -kirjassa kerrotaan, että Wally kasvoi veljensä kanssa amerikansuomalaisiksi, vaikka isä kielsi suomen puhumisen kotona.


title: Wally Wood

text: Wood alkoi piirtää sarjakuvia jo pienenä. Hän otti vaikutteita muun muassa Alex Raymondin, Will Eisnerin, Milton Caniffin, Hal Fosterin ja Roy Cranen töistä. Hän valmistui yliopistosta 1944 ja lähti armeijaan 1946. Palattuaan kotiin hän tarjosi töitään lukuisille julkaisijoille Manhattanilla, muttei saanut niitä kaupaksi. Kustantajan odotushuoneessa Wood tapasi sarjakuvataiteilija John Severinin, joka kutsui Woodin studiolleen. Siellä hän tapasi muun muassa Harvey Kurtzmanin ja sai kuulla Will Eisnerin etsivän apulaispiirtäjää sarjalleen "The Spirit". Wood vieraili Eisnerin luona ja sai välittömästi paikan.


title: Wally Wood

text: Wood aloitti EC Comicsissa Harry Harrisonin kanssa 1950-luvun alussa luonnostelemalla kaksi Harrisonin tarinaa.


title: Wally Wood

text: Wood työskenteli Manhattanilla. Hänen yksityiskohtaiset ja mielikuvitukselliset science fiction -tarinansa alkoivat herättää kiinnostusta. Hän piirsi monia erilaisia tarinoita: seikkailu-, romanssi-, sota- ja kauhutarinoita ja lopulta satiirisia juttuja toimittaja Harvey Kurtzmanille "Mad"-lehteen. Hän piirsi monia EC Comicsin scifi-tarinoita, joista monia pidetään klassikoina. Wood myös teki kaksi kuukautta sanomalehteen Will Eisnerin "The Spirit" -sarjaa.


title: Wally Wood

text: Vuosien 1957 ja 1967 välissä Wood kuvitti paljon tieteiskirjojen kansia muun muassa Isaac Asimovin, Philip K. Dickin, Jack Finneyn, C. M. Kornbluthin, Frederik Pohlin, Robert Silverbergin, Robert Sheckleyn, Clifford D. Simakin ja Jack Vancen teoksiin.


title: Wally Wood

text: Wood oli naimisissa kolmasti. Hänen ensimmäinen vaimonsa oli saksalaissyntyinen Tatjana Wood, joka tuli myöhemmin tunnetuksi sarjakuvien värittäjänä.


title: Wally Wood

text: Wally Wood kävi kerran Suomessa ja tapasi muun muassa Kari Suomalaisen.


title: Wally Wood

text: Vuonna 1966 Wood perusti oman sarjakuvalehtensä "witzend". Hän kuitenkin lopetti päätoimittajan ja kustantajan työt neljän numeron jälkeen. Hänen jälkeensä lehteä johti Bill Pearson 1970-luvulta 1980-luvulle.


title: Wally Wood

text: Woodin "Sally Forth" -sarja julkaistiin strippeinä sotilaslehdissä 1960- ja 1970-luvuilla. Pearson keräsi 1990-luvun alussa stripit yhteen ja ne julkaistiin vuonna 1998 160-sivuisena teoksena. Vuonna 1969 Wood perusti uuden "Sally Forthin" lukijoille tarkoitetun lehden nimeltä "Heroes, Inc." Pääasiassa lehteen piirsivät Steve Ditko ja Ralph Reese ja sitä käsikirjoitti Ron Whyte.


title: Wally Wood

text: Suurimman osan aikuisiästään Wood kärsi selittämättömistä päänsäryistä. 1970-luvulla hän kärsi munuaishäiriöistä alkoholismin takia. Vuonna 1978 halvaus sokeutti hänen toisen silmänsä ja kolme vuotta myöhemmin hän ampui itsensä 54-vuotiaana.


title: Forum (kauppakeskus Turussa)

text: Forum Kortteli on Turussa, Kauppatorin laidalla sijaitseva kauppakeskus. Sen sisäänkäynnit sijaitsevat Kauppiaskadulla, Aurakadulla, Eerikinkadulla ja Linnankadulla.


title: Forum (kauppakeskus Turussa)

text: Kauppakeskus toimii neljässä eri rakennuksessa, jotka on yhdistetty toisiinsa katetulla käytävällä. Merkittävin näistä lienee "Affärscentrumin" talo, joka rakennettiin kahdessa osassa 1921–1926. Rakennuksen suunnittelivat Väinö Määttä ja August Krook. Liiketiloihin asennettiin aikoinaan Suomen ensimmäiset liukuportaat, mutta ne purettiin myöhemmin.


title: Forum (kauppakeskus Turussa)

text: 1970-luvun lopussa Affärscentrum liittoutui korttelin muiden kiinteistöyhtiöiden kanssa ja rakennutti korttelin keskelle kauppapihan. Naapuritontille rakennettiin viisikerroksinen liikerakennus. Urakka valmistui vuonna 1979, jolloin aloitti toimintansa Forumiksi nimetty kauppakeskus.


title: Forum (kauppakeskus Turussa)

text: Vuonna 1999 Forum uudistui täysin kun kauppapiha katettiin ja siitä muodostui yhtenäinen kauppakeskus.


title: Forum (kauppakeskus Turussa)

text: Kauppakeskus Forumissa sijaitsevat tai ovat sijainneet muiden muassa seuraavien ketjujen toimipaikat:


title: Forum (kauppakeskus Turussa)

text: Lisäksi kauppakeskuksessa toimii lukuisia yksittäisiä yrityksiä, kuten vaate- ja lahjatavaraliikkeitä ja ravintoloita, sekä kampaamo ja levykauppa. Edellä mainittujen yritysten lisäksi kauppakeskuksen korttelissa toimii useita liikkeitä, joiden sisäänkäynnit sijaitsevat kadun varrella.


title: Forum (kauppakeskus Turussa)

text: Kane Records, joka lopetti toimintansa vuonna 2011, toimi viimeiset vuotensa Forumissa.


Yleisurheilun sisäratojen Suomen-mestaruuskilpailut 2008 järjestettiin Joensuussa, Joensuu-areenalla 23.–24.2.2008. Kilpailujen järjestäjänä toimi Joensuun Kataja.


title: Gataka

text: Gataka eli Matan Kadosh on psytrance-tuottaja Israelista. Hän on tuottanut psytrancea jo 15-vuotiaasta lähtien ja ensimmäisen albumin hän on julkaissut 2003 Phonokol levy-yhtiön kautta. Gatakan musiikki on pääsääntöisesti full on-tyylistä psytrancea, jossa on kauniita melodioita sekä suurta vaihtelevuutta, mutta hänen aikaisemmat albuminsa ovat edustaneet hieman erilaista psytrancen tyylisuuntaa.


title: Gataka

text: Gataka kuuluu myös Sesto Sento -psytrance-yhtyeeseen, joka myös tulee Israelista.


title: Mongolien hyökkäykset Keski-Aasiaan

text: Mongolien hyökkäykset Keski-Aasiaan tapahtuivat vuosien 1216–1221 välillä.


title: Mongolien hyökkäykset Keski-Aasiaan

text: Vuonna 1216 mongolit hyökkäsivät Karakitain valtakuntaan, joka tuhoutui kahdessa vuodessa. Vuonna 1218 mongolit hyökkäsivät muslimivaltio Kovaresmiaan, mistä alkoi sota Kovaresmian ja mongolien välillä. Sota päättyi vuonna 1221 ja se oli yksi Tsingis-kaanin suurimmista voitoista.


title: Mongolien hyökkäykset Keski-Aasiaan

text: Taisteluissa Tsingis-kaanin käyttämä hämäävä sotataktiikka ja tapa johtaa viholliset aukealle taistelemaan oli suurin ratkaisija. Hänen lisäkseen sodan muita merkittäviä Mongoli-päälliköitä olivat hänen poikansa Ögödei ja Tolui ja kolme lapsenlastansa. Sodan loputtua Tsingis-kaani suuntasi armeijansa Volga-joen varrella olevia valtioita kohti.


title: Kempelehalli

text: Kempelehalli on Kempeleessä, kunnan koulukeskuksen läheisyydessä sijaitseva vuonna 2001 rakennettu 6 000 neliömetrin kokoinen monitoimihalli.


title: Kempelehalli

text: Rakennuksessa on jäähalli 900-paikkaisella katsomolla, palloiluhalli, jossa voi pelata muun muassa salibandya, sulkapalloa, lentopalloa ja käsipalloa sekä kuntosali. Hallissa järjestetään liikuntatapahtumien lisäksi erilaisia näyttelyitä ja messuja sekä konsertti- ja juhlatilaisuuksia.


title: Koskinen

text: Koskinen on yleinen suomenkielinen sukunimi. Väestörekisterikeskuksen mukaan se on Suomen yhdeksänneksi yleisin sukunimi ja nimen haltijoita vuonna 2014 oli 17 801. Se kuuluu Virtanen-tyyppiin. Tunnettuja Koskinen-nimisiä henkilöitä:


title: Joanna Cassidy

text: Joanna Cassidy (s. 2. elokuuta 1945 Haddonfield, New Jersey, Yhdysvallat) on yhdysvaltalainen näyttelijä, jonka ura televisiosarjoissa alkoi vuonna 1968. Cassidyn tunnetuimpia sarjoja ovat "Mullan alla" (2001–2005), "Poliisipäällikkö Mannion" (2001–2002), "" (1999–2000), "Teräsmies" (1997–1998), "Buffalo Bill" (1983–1984), "240-Robert" (1979–1980) ja "Vaarallinen tehtävä" vuosina 1972–1973. Cassidy on näytellyt myös elokuvissa, kuten Ridley Scottin elokuvassa "Blade Runner" (1982) ja Roger Spottiswooden elokuvassa "Tulen alla" (1983).


title: Kalevi Kalliomäki

text: Kalevi Juhani Kalliomäki (s. 15. maaliskuuta 1941) on Oulun yliopistosta vuonna 2004 eläkkeelle jäänyt mittaustekniikan emeritusprofessori.


title: Kalevi Kalliomäki

text: Kalevi Kalliomäki syntyi Kauhajoella 1941 liikemies, pienviljelijä Tauno Kalliomäen ja Anni Kalliomäen (o.s. Leppinen) perheeseen. Ylioppilaaksi hän valmistui Kankaanpään yhteiskoulusta vuonna 1960 ja sitten Teknillisestä korkeakoulusta (TKK) diplomi-insinööriksi vuonna 1965, tekniikan lisensiaatiksi vuonna 1967 ja tekniikan tohtoriksi vuonna 1969.


title: Kalevi Kalliomäki

text: Sotilasarvoltaan Kalevi Kalliomäki reservin insinööriluutnantti vuodelta 1972.


title: Kalevi Kalliomäki

text: Kalevi Kalliomäki toimi Teknillisessä korkeakoulussa assistenttina 1965–1968, sähkötekniikan apulaisprofessorina 1970–1975 sekä dosenttina vuodesta 1976 alkaen. Oulun yliopiston sähkötekniikan vt. professorina hän toimi 1968–1970 ja sitten mittaustekniikan professorina vuodesta 1975 alkaen aina vuoteen 2004 eli eläkkeelle jäämiseensä saakka. Sähkötekniikan osaston johtajana hän toimi useaan eri otteeseen. Jo vuodesta 1976 alkaen Kalevi Kalliomäen ja Matti Karraksen professuurit muodostivat perustan Oulun yliopiston sähkötekniikan osaston mittaustekniikan laitoksen toiminnalle.


title: Kalevi Kalliomäki

text: Lisäksi Kalliomäki on ollut Metrologian neuvottelukunnan jäsen, Keksintösäätiön hallituksen jäsen, Suomen Akatemian teknisten tieteiden toimikunnan puheenjohtaja ja tieteen keskustoimikunnan jäsen 1989–1991, Suomalaisen tiedeakatemian jäsen sekä Teknisten tieteiden akatemian jäsen.


title: Kalevi Kalliomäki

text: Kalevi Kalliomäellä on julkaissut mittaustekniikasta, erityisesti tarkkuusmittauksista, sekä lääketieteellisestä tekniikasta. Hänellä on patentteja, joita muun muassa Vaisala Oyj, Outokumpu Oyj, sekä Topvawe Oy ovat hyödyntäneet.


title: Kalevi Kalliomäki

text: Emeritusprofessori Kalevi Kalliomäki toimii edelleen metrologian alan asiantuntijana, Mittatekniikan keskuksen Aika ja taajuus -alueella.


title: Kalevi Kalliomäki

text: Kalliomäki on Suomalaisen Tiedeakatemian jäsen.


title: Tero Penttilä

text: Tero Penttilä (s. 9. maaliskuuta 1975 Suomussalmi) on entinen suomalainen jalkapalloilija. Pelipaikaltaan hän oli keskuspuolustaja. Penttilä pelasi uransa alkupuolen enimmäkseen keskikentällä, mutta Hakaan siirryttyään Keith Armstrong siirsi hänet puolustukseen.


title: Tero Penttilä

text: Penttilä debytoi Veikkausliigassa kaudella 1999 FC Hakan paidassa, johon hän oli siirtynyt FC Lahdesta. Kausi oli Penttilälle menestys, sillä hän voitti Suomen mestaruuden toimien Hakan kapteenina, minkä lisäksi hänet valittiin myös kauden tulokkaaksi.


title: Tero Penttilä

text: Kauden päätyttyä Penttilä siirtyi Hakasta Skotlannin Valioliigan suurseura Rangersiin. Kesäkuussa 2000 Penttilä polvesta repeytyi eturistiside, mikä piti hänet pitkään peleistä sivussa. Vuonna 2001 Penttilä kävi loukkaantumisistaan toivuttuaan Hakassa hakemassa pelituntumaa. Toukokuussa 2002 Penttilä ja Rangers purkivat sopimuksensa yhteisymmärryksessä. Kuukautta myöhemmin hän palasi Veikkausliigaan, tällä kertaa Helsingin Jalkapalloklubiin. HJK:ssa joukkueen kapteenina toiminut Penttilä voitti toisen Suomen mestaruutensa. Kauden 2002 jälkeen hän ei kuitenkaan enää jatkanut uraansa.


title: Tero Penttilä

text: Maajoukkueessa Penttilä pelasi viisi ottelua. Myös hänen uransa viimeiseksi tosipeleiksi jäivät maaottelut joukkueen Karibian kiertueella. Jalkapallouransa päätyttyä Penttilä jatkoi lääketieteen opintojaan. Hän toimii nykyään Tampereen yliopistollisessa sairaalassa kardiologian erikoislääkärinä.


title: Mark Hateley

text: Mark Wayne Hateley (s. 7. marraskuuta 1961 Wallasey, Merseyside, Iso-Britannia) on englantilainen entinen jalkapalloilija ja jalkapallovalmentaja. Hateleyn pelipaikka oli keskushyökkääjä.


title: Mark Hateley

text: Hateley pelasi Englannin jalkapallomaajoukkueessa 32 ottelua, joissa hän teki yhdeksän maalia, ja 10 ottelua Englannin alle 21-vuotiaiden jalkapallomaajoukkueessa.


title: Mark Hateley

text: Seurajoukkuetasolla Hateley edusti Coventrya vuosina 1978–1983, mutta vuonna 1980 hän meni lainalle Detroit Expressiin. Kaudella 1983–1984 Hateley pelasi Portsmouthissa, mutta heti seuraavana vuonna hän vaihtoi joukkueekseen AC Milanin, jossa hän pysyi kauteen 1987 asti. Milanista Hateley vaihtoi seuraansa, seuraavaksi hän siirtyi AS Monacoon. Monacossakin Hateley pysyi vain vuoteen 1990 asti. Vuonna 1990 hän löysi vihdoinkin seuran, jossa hän pysyi pitempään. Hateleysta tuli ensimmäinen ei-skotlantilainen pelaaja joka voitti skotlantilaisten jalkapallotoimittajien "Scottish Football Writers' Associationin" oman vuoden pelaaja -palkinnon. Glasgow Rangersia Hateley edusti vuoteen 1995 asti, kunnes hän siirtyi Queens Park Rangersin riveihin. Vuoden päästä Hateley lähetettiin lainalle Leeds Unitediin. Vuonna 1997 Hateley palasi Glasgow Rangersiin, mutta tällä kertaa hän pelasi joukkueessa vain neljä ottelua.


title: Mark Hateley

text: Tämän jakson jälkeen Hateley aloitti valmennusuransa Hull Cityn pelaajavalmentajana. Hull Cityssä Hateley pelasi kaksi vuotta, kunnes hän pelasi uransa viimeiset kaksi otteluaan skotlantilaisessa Ross Countyssa. Urallaan Hateley pelasi yhteensä 589 ottelua seuratasolla, joissa hän teki 220 maalia.


title: Hemer

text: Hemer on kaupunki Nordrhein-Westfalenin osavaltiossa Saksassa. Sen pinta-ala on 67,56 km² ja väkiluku 35 225 (2011).


title: Viisiraitabarbi

text: Viisiraitabarbi ("Puntius pentazona" vanh. "Barbus pentazona") on särkikaloihin kuuluva kala. Se on suosittu akvaarion parvikala.


title: Viisiraitabarbi

text: Viisiraitabarbilla on viisi tummaa raitaa kellertävällä pohjalla, lähisukulaislajilla tiikeribarbilla raitoja on neljä. Lajeja sekoitetaan toisiinsa yleisesti. Evät ovat punaiset. Kuononkärki on koiraalla punainen, minkä avulla voi erottaa aikuisten yksilöiden sukupuolet toisistaan.


title: Viisiraitabarbi

text: Viisiraitabarbi on kotoisin Kaakkois-Aasiasta Malajin saaristosta ja Sumatralta. Kaikki kaupoissa myytävät viisiraitabarbit ovat vankeudessa syntyneitä.


title: Viisiraitabarbi

text: Viisiraitabarbi on melko rauhallinen kala, rauhallisempi kuin tiikeribarbi, joten se sopii paremmin seura-akvaarioon.


title: Viisiraitabarbi

text: Vesi saisi olla hiukan hapanta, pH 5,5–7,5, lämpötila 24–28 °C. Viisiraitabarbi on lähes kaikkiruokainen, ja syö akvaariossa hiutaleita ja pellettejä.


title: Reija Kaskiaho

text: Reija Kaskiaho (s. 15. marraskuuta 1976 Hamina) on suomalainen kirjailija. Kaskiahon esikoisteos, nuorisokirja "Tulitikkuihmisiä", ilmestyi 2001. Kirjailija asuu Helsingissä.


title: Reija Kaskiaho

text: Kaskiaho on opiskellut kaupallista alaa, luovaa ilmaisua, multimediaa, valokuvausta sekä lehtijournalismia.


title: Reija Kaskiaho

text: Kaskiaho ei kuulu kirkkoon, mutta hän lukee toisenlaisia raamattuja; Keskusteluja Jumalan kanssa - kirjat ovat tehneet häneen suuren vaikutuksen. Hän harrastaa meditaatiota, elämän pohdintaa sekä runojen lukemista ja kirjoittamista.


title: Reija Kaskiaho

text: Kirjoissa on vakavat aiheet, mutta huumoria ei ole unohdettu. Kaskiahon esikoisteos Tulitikkuihmisiä kertoo nuorten huumeiden käytöstä moralisoimatta kuitenkaan liikaa. Muiden kirjojen aiheiden kanssa hän jatkaa samaa huumoripitoista vakavahenkistä linjaa. Vuonna 2005 hän sai Topelius-palkinnon teoksellaan "Rastas". Uusin teos, Nikottelua, kertoo homoseksuaalisuudesta ja siitä, millaista nuoren on yrittää elää normaalia elämää suvaitsemattomassa yhteiskunnassa.


title: Alphonse Milne-Edwards

text: Alphonse Milne-Edwards (13. lokakuuta 1835 Pariisi – 21. huhtikuuta 1900 Pariisi) oli ranskalainen ornitologi ja äyriäistutkija ja Pariisin luonnontieteellisen museon Muséum National d'Histoire Naturellen johtaja. Hän oli englantilaista sukujuurta ja samassa museossa vaikuttaneen kuulun eläintieteilijän Henri Milne-Edwardsin poika.


title: Alphonse Milne-Edwards

text: Milne-Edwards suoritti lääketieteellisen tutkinnon 1859. Vuonna 1876 hän sai lintu- ja nisäkästieteen professuurin Muséum National d'Histoire Naturellessa ja omistautui erityisesti fossiilisten lintujen ja syvänmeren eliöiden tutkimukseen. Milne-Edwards tutki myös Madagaskarin ja Keski-Aasian nisäkkäitä. Hän johti Biskajanlahden luontoa kartoittanutta retkikuntaa 1881 ja osallistui myöhemmn Kanariansaarten, Kap Verden ja Azorien vesille suuntautuneisiin tutkimuspurjehduksiin. Hänestä tuli museonsa johtaja 1891. Ranskan tiedeakatemian jäseneksi hänet valittiin 1879.


title: Heikkinen

text: Heikkinen on vanha itäsuomalainen sukunimi. Väestörekisterikeskuksen mukaan se on Suomen yhdeksänneksi yleisin sukunimi ja nimen haltijoita oli 17 959 (tilanne 20.5.2013). Heikkinen on yleinen nimi varsinkin Kainuussa. Siellä on käytetty sanontoja "Heikkisiä enin helvetissäkin, toinen kimppu Kinnusia", ainakin Paltamossa myös "Heikkisiä enin helvetissäkin, toinen puoli Tolosia."


title: Mongolien hyökkäykset Volgan Bulgariaan

text: Mongolien hyökkäykset Volgan Bulgariaan koostuu kahdesta 1200-luvulla mongolien tekemästä hyökkäyksestä Volgajoen varrella sijaitsevaan Volgan Bulgariaan. Volgan bulgaarit kukistivat ensin mongolit vuonna 1223, mutta valtakunta valloitettiin lopulta vuosina 1232 ja 1236 seuranneissa hyökkäyksissä.


title: Mongolien hyökkäykset Volgan Bulgariaan

text: Kukistettuaan venäläisten ruhtinaiden ja kiptšakien liittolaisarmeijan joukot Kalkajoen taistelussa vuonna 1223 mongolien joukot siirtyivät Subutain ja Jeben johdolla pohjoiseen Volgan Bulgarian alueelle. Tähän saakka mongolit olivat jatkaneet valloituksiaan voittamattomina, mutta aikalaisten ihmetykseksi bulgaari "Iltäbär" eli kuningas Ghabdulla Chelbir, sekä mordvalaiset päälliköt Puresh ja Purgaz johtivat joukkojaan menestyksekkäästi väijyttäen mongolit Volgan sivuhaara Samarajoella. Aikalaislähteet eivät kuitenkaan ole yksimielisiä taistelun aiheuttamista tuhoista mongoleille. Mongolit olivat kuitenkin vielä tappionsa jälkeenkin tarpeeksi vahvoja kukistaakseen yhden kiptšakkiheimon matkallaan takaisin Mongoliaan.


title: Mongolien hyökkäykset Volgan Bulgariaan

text: Mongolien muodostamasta yhteisestä uhasta huolimatta venäläiset ruhtinaat jatkoivat sotimistaan perinteisenä vihollisena nähtyjä bulgaareja vastaan. Tämän ohella mongolit palasivat takaisin vuonna 1229, tällä kertaa Kukdayn ja Bubedeyn johtamina. Mongolit kukistivat bulgaarien etuvartiojoukot ja valloittivat Uralvuoriston eteläosat. Kolmisen vuotta myöhemmin 1232 mongolit valloittivat myös osia Volga Bulgariasta itsestään ottamalla haltuunsa baškiirien alueiden eteläosat. Mongolit kuitenkin epäonnistuivat jälleen Volga Bulgarian terkeimpien alueiden valloituksessa. Epäonnistumisen myötä mongolit päättivät lähteä bulgaareja vastaan entistä suuremmalla joukolla ja johtajiksi valittiin Kiinassa ja Lähi-Idässä kokemusta kartuttaneita kenraaleja.


title: Mongolien hyökkäykset Volgan Bulgariaan

text: Vuonna 1236 mongolit hyökkäsivät jälleen Batu-kaanin johdolla ja 300 000 sotilaan voimin Volgan Bulgariaan. Kohteina olivat bulgaarien kaupungit kuten Bilyar, Bulgar, Suvar ja Cükätaw. Tällä kertaa vastarinta kukistettiin ja valloitettujen kaupunkien asukkaat tapettiin tai myytiin orjuuteen. Volgan Bulgariasta tuli osa Jotši-kaanin ruhtinaskuntaa, josta muodostui myöhemmin Kultainen orda. Osasta aluetta muodostettiin myös osittain autonomisia pienempiä ruhtinaskuntia.


title: Mongolien hyökkäykset Volgan Bulgariaan

text: Mongolien hyökkäys oli näin johtanut Volga Bulgarian tuhoon. Joidenkin historijoitioiden mukaan alueen asukkaista jopa 80 % kuoli tai siirettiin muualle. Volga Bulgarian pohjoisosat, eli nykyinen Tatarstan ja Tšuvassia selvisivät hieman vähemmin vaurion kuin eteläosat. Volgan Bulgarian elliitin muodostaneet bulgaarit katosivat heidän omaksuessaan tataari-identiteetin osana Mongolien valtakuntaa. Mongolivaltion lopulta hajotessa 1400-luvulla entisen Volgan Bulgarian alueelle muodostui Kazanin kaanikunta.


title: Turkoosiviiripyrstö

text: Turkoosiviiripyrstö ("Fundulopanchax scheeli", syn. "Aphyosemion scheeli") on hammaskarppikaloihin kuuluva akvaarioissakin pidettävä kalalaji.


title: Turkoosiviiripyrstö

text: Turkoosiviiripyrstö kasvaa noin kuusi senttiä pitkäksi. Sen vartalossa on turkoosinsinisellä pohjalla ruukunruskeita täpliä , vähemmän kuin täpläviiripyrstöllä. Koiraan takaevissä on leveät keltaiset reunaraidat.


title: Turkoosiviiripyrstö

text: Turkoosiviiripyrstö on kotoisin Nigeriasta ja Kamerunista.


title: Turkoosiviiripyrstö

text: Turkoosiviiripyrstö kutee pohjalle tai kasvien joukkoon. Munat kuoriutuvat 2–3 viikon kuluttua kutemisesta.


title: Mongolien hyökkäykset Venäjälle

text: Mongolit hyökkäsivät 1200-luvulla Itä-Eurooppaan kahteen kertaan. Tšingis-kaanin kenraali Subutai teki nopean iskun nykyisen Ukrainan alueelle 1220-luvulla, mutta merkittävämpi oli Batu-kaanin laaja hyökkäys 1237–1240, jolloin Kiovan Venäjä ja venäläiset ruhtinaskunnat voitettiin ja alistettiin vuosisataiseen veroherruuteen.


title: Poplatš meni, ritško...

text: Poplatš meni, ritško... (, ) on ukrainalaisen black metal yhtye Krodan ensimmäinen studioalbumi. Albumista on julkaistu sekä C-kasetti- että CD-painos, joista C-kasetti painos on rajoitettu vain 1000:een kappaleeseen. Albumista on myös julkaistu vuonna 2006 vinyylilevypainos, joka sisälsi kappaleen "Осіннім Подихом Останнім..." ja muista painoksista poikkeavan kansikuvan. Viimeisin painos on vuonna 2007 ulos tullut digipack, jonka julkaisi Hammermark Art, digipackin erikoisuutena on lisäkappale "Борвій".


title: Poplatš meni, ritško...

text: Levyn musiikki yhdistelee ukrainalaista kansanmusiikkia sekä black metalia. Sanoitukset, jotka on kirjoitettu ukrainaksi, käsittelevät luontoa ja vanhoja slaavilaista perinteitä.


title: Tiiliskivi-palkinto

text: Tiiliskivi-palkinto on kirjallisuuspalkinto, jonka jakaa vuosittain Tampereen yliopiston kirjallisuustieteen opiskelijoiden ainejärjestö Teema ry. Tiiliskivi-palkinnon tarkoituksena on tuoda esiin ansiokkaita teoksia, jotka järjestön mielestä ovat jääneet valtamediassa liian vähälle huomiolle. Palkinto on kiertopalkintona kulkeva tiiliskivi, joka on peräisin Tampereelta, Finlaysonin seinästä. Tiiliskivi symboloi palkitun teoksen painavaa sanomaa ja palkinnon tamperelaisesta alkuperästä.


title: Tiiliskivi-palkinto

text: Tiiliskiveä edelsi maineikas Koskenkorva-palkinto, jonka jakajat kuitenkin lakkauttivat. Koskenkorva-palkinto jaettiin aikanaan esimerkiksi nyttemmin jo edesmenneelle Arto Salmiselle.


title: Tiiliskivi-palkinto

text: Tiiliskivi-palkinto jaettiin vuonna 2008 ensimmäisen kerran omalla klubillaan, Tiiliskivi-klubilla, kulttuuriravintola Telakalla. Vuodesta 2009 alkaen klubi on järjestetty Elävän Kirjallisuuden Festivaalin iltaklubina.


title: Emiliano Brembilla

text: Emiliano Brembilla (s. 21. joulukuuta 1978 Ponte San Pietro, Bergamon maakunta) on italialainen uimari ja olympiamitalisti, joka on erikoistunut pitkille vapaauintimatkoille. Hän voitti olympiapronssia 4 × 200 metrin vapaauintiviestistä Ateenasta 2004. Hän on voittanut pitkällä urallaan yhteensä 14 Euroopan mestaruutta sekä neljä MM-mitalia. Hän on 186 senttimetriä pitkä ja painaa 78 kilogrammaa. Brembilla edustaa seuratasolla Team Ispra Nuotoa. Hänen valmentajinaan toimivat Alberto Castagnetti ja Dusco Le Cabec.


title: Emiliano Brembilla

text: Brembilla aloitti uinnin harrastuksena nuorena ja olikin jo alusta saakka hyvin lahjakas. Uintimaailman tietoisuuteen hän nousi 15-vuotiaana voittamalla junioreiden pitkän radan Euroopan mestaruudet 1500 metrin vapaauinnista ja 4 × 200 metrin vapaauintiviestistä sekä hopean 400 metrin vapaauinnissa Tšekin Pardubicessä. Seuraavana vuonna hän jatkoi menestystään samoissa kilpailuissa Sveitsin Genevessä, nyt tuloksena hopea ja pronssi.


title: Emiliano Brembilla

text:
Brembilla hallitsi keväällä 1996 Italian vapaauintia; maan mestaruuskilpailuissa hän voitti 200, 400 sekä 1500 metrin vapaauinnit. Näyttöjensä siivittämänä hänet valittiin edustamaan Italiaa kesäolympialaisiin 1996 Yhdysvaltain Atlantaan. Siellä 17-vuotias Brembilla sijoittui neljännelle sijalle sekä 400 että 1500 metrin vapaauinneissa. Hän jäi 400 metrin vapaauinnista pronssista vain 48 sekunnin sadasosaa, 1500 metrillä eroa pronssiin oli kuitenkin yli kuusi sekuntia. Joulukuussa 1996 hän kauhoi lyhyellä radalla 400 metrin vapaauinnin Euroopan mestaruuteen Saksan Rostockissa järjestetyissä lyhyen radan EM-kilpailuissa. Brembilla oli matkalla ylivoimainen: hän voitti toiseksi tulleen Saksan Stefan Pohlin yli kolmella sekunnilla.
Kevättalvella 1997 Brembilla sijoittui lyhyen radan maailmancupin kokonaiskilpailussa kolmanneksi. Hän hallitsi jälleen Italian mestaruuskilpailuissa vapaauintimatkoja: kevään pitkän radan mestaruuskilpailuissa kaksi kultaa ja syksyllä lyhyellä radalla kolme kultaa. Elokuussa Espanjan Sevillassa järjestetyissä pitkän radan EM-kilpailuissa Brembilla voitti ylivoimaiseen tyyliin 400 sekä 1500 metrin vapaauinnit; 400 metrillä toiseksi sijoittunut Brembillan maanmies Massimiliano Rosolino jäi hänestä lähes kolme sekuntia, 1500 metrillä toiseksi sijoittunut ukrainalainen Ihor Snytko jäi Brembillan taakse yli yhdeksän sekunnin turvin. Samoissa kilpailuissa hän sijoittui lisäksi neljänneksi 4 × 200 metrin vapaauintiviestissä. Kilpailuiden jälkeen Brembilla kertoi uutistoimisto Reutersille seuraavaa:
Brembilla valittiin Euroopan vuoden miesuimariksi 1997 arvovaltaisen "Swimming World Magazine"-lehden äänestyksessä.


title: Emiliano Brembilla

text: Brembilla lähti pitkän radan MM-kilpailuihin Australian Perthiin hyvin valmistatautuneena, suunnitelmanaan uida 400 ja 1500 metrin vapaauinnit. Hän läpäisi alkuerät helposti ja selvityi kummallakin matkalla loppukilpailuun. Hän ui 1500 metrin finaalissa hyvin uimalla ajan 15.00,59, mikä jäi hänen Sevillassa uimasta ennätyksestään vain muutaman sekunnin. Hän voittikin 1990-luvun alussa matkaa yhdessä maanmiehensä Kieren Perkinsin kanssa hallinneen australialaisen Daniel Kowalskin, mutta ei pystynyt estämään matkan tulevan ME-miehen Grant Hackettin voittokulkua. Brembilla jätettiin 400 metrin finaalissa neljänneksi, sillä hänen edelleen kiilasivat australialaiset Ian Thorpe ja Hackett sekä britti Paul Palmer. Joulukuussa Yhdistyneen kuningaskunnan Sheffieldissä järjestetyissä lyhyen radan EM-kilpailuissa Brembilla uusi 400 metrin vapaauinnin kultansa uimalla uuden Euroopan ennätysajan 3.40,45. Hän saavutti myös pronssia 1500 metrin vapaauinnista kyseisissä kilpailuissa.


title: Emiliano Brembilla

text: Vuoden 1999 ja kevättalven 2000 Brembilla tähtäsi harjoittelullaan Sydneyn kesäolympialaisiin 2000. Vuonna 1999 hän sijoittui neljänneksi 400 metrin vapaauinnissa lyhyen radan MM-kilpailuissa Kiinan Hongkongissa. Samana vuonna hän osallistui lisäksi pitkän radan EM-kilpailuihin Turkin Istanbulissa, josta tuloksena oli hopeaa 400 metrin vapaauinnista.


title: Emiliano Brembilla

text: Vuonna 2000 Brembilla osallistui heinäkuussa järjestettyihin pitkän radan EM-kilpailuihin, jotka olivat poikkeuksellisesti vuosi edellisten jälkeen, sillä Euroopan uimaliitto LEN halusi muuttaa kilpailuiden paikkaa parillisille vuosille. Seuraavina vuosina kilpailut järjestettiin taas joka toinen vuosi.


title: Emiliano Brembilla

text: Kilpailut järjestettiin Helsingin Mäkelänrinteen uintikeskuksessa, ja ne toimivat hyvänä kenraaliharjoituksena lokakuussa alkaneille olympialaisille. Brembillan tuomisina kilpailuista oli loistava mitalisaalis: kullat 400 metrin vapaauinnista sekä 4 × 200 m vapaauintiviestistä, sekä hopea 1500 metrin vapaauinnista. Kilpailuiden jälkeen, 25. heinäkuuta 2000 Italian presidentti Carlo Azeglio Ciampi valitsi hänet tasavallan ritarikunnan jäseneksi palkintona saavutuksistaan.


title: Emiliano Brembilla

text: Sydneyn kesäolympialaisiin 2000 Brembilla lähti yhtenä mitalisuosikeista 400 metrin vapaauintiin. Hän selviytyikin matkalla helposti loppukilpailuun. Finaalissa Brembilla koki kuitenkin karvaan pettymyksen, sillä hän jäi neljänneksi pienimmällä mahdollisella marginaalilla; yhdysvaltalainen pronssimitalisti Klete Keller voitti hänet yhdellä sadasosalla. Brembillan edelle sijoittuivat myös hänen tutut kilpakumppaninsa Thorpe ja Rosolino. Italian joukkueen tuomisina 4 × 200 m vapaauintiviestistä oli myös neljäs sija; eroa pronssijoukkue Alankomaihin vaivaiset 21 sadasosaa.


title: Emiliano Brembilla

text: Vuonna 2001 Brembilla osallistui pitkän radan MM-kilpailuihin Japanin Fukuokassa. Siellä hän voitti MM-hopeaa 4 × 200 metrin vapaauintiviestistä yhdessä Rosolinon, Andrea Beccarin sekä Matteo Pelliciarin kanssa. 400 metrin vapaauinnista tuloksena oli pronssi, Thorpen ja Hackettin jälkeen.


title: Emiliano Brembilla

text:
Lyhyen radan EM-kilpailuista 2001 Belgian Antwerpenistä Brembilla voitti jälleen Euroopan mestaruuden 400 metrin vapaauinnissa.
Vuosi 2002 oli Brembillalle todellinen menestysvuosi. Kesän pitkän radan EM-kilpailuista Saksan Berliinistä kotiintuomisina hänellä oli 400 metrin vapaauinnin sekä 4 × 200 m vapaauintiviestin kullat sekä 200 metrin vapaauinnin hopea. Joulukuussa järjestetyissä lyhyen radan EM-kilpailuissa Riesassa Brembilla oli ykkönen 200 sekä 400 metrin vapaauinneissa.


title: Emiliano Brembilla

text: Vuonna 2003 Brembilla osallistui kolmansiin pitkän radan MM-kilpailuihinsa. Hän sijoittui neljänneksi 4 × 200 m vapaauintiviestissä yhdessä muun joukkueen kanssa.


title: Emiliano Brembilla

text: Ateenan kesäolympialaisiin 2004 Brembilla lähti hakemaan olympiamitalia uransa kruunuksi. Valmistautuminen kilpailuihin sujui hyvin, sillä Brembilla voitti Madridissa järjestetyissä pitkän radan EM-kilpailuissa neljännen pitkän radan Euroopan mestaruutensa 400 metrin vapaauinnissa ja kolmannen mestaruutensa 4 × 200 metrin vapaauintiviestistä.


title: Emiliano Brembilla

text: Ateenassa Brembillan unelma olympiamitalista toteutui vihdoin; Italian miesten 4 × 200 metrin vapaauintiviestijoukkue Brembilla–Simone Cercato–Filippo Magnini–Massimiliano Rosolino voitti olympiapronssia Yhdysvaltojen sekä Australian joukkueiden jälkeen. Italian joukkueen aika oli 7.11,83; voittajajoukkue Yhdysvallat oli Italiaa reilut neljä sekuntia nopeampi. Henkilökohtaisten matkojen puolella Brembilla sijoittui 200 metrin vapaauinnissa kahdeksanneksi ja 400 metrin vapaauinnissa yhdenneksitoista.


title: Emiliano Brembilla

text: Ateenan olympialaisten jälkeen Brembilla osallistui vuonna 2005 pitkän radan MM-kilpailuihin Kanadan Montréalissa. Hän osallistui kilpailuissa 400 sekä 200 metrin vapaauinteihin. 400 metrin alkuerissä Brembilla oli yhdeksäs ja oli näin ensimmäinen, joka karsiutui loppukilpailusta. 200 metrillä Brembilla selvityi alkuerien ja välierien kautta loppukilpailuun, jossa hän sijoittui toiseksi viimeiseksi eli seitsemänneksi. Saman vuoden joulukuussa Brembilla osallistui Triestessä järjestettyihin lyhyen radan EM-kilpailuihin. Siellä hän sijoittui 400 metrin vapaauinnissa seitsemänneksi sekä 200 metrin vapaauinnissa kolmanneksitoista.


title: Emiliano Brembilla

text: Budapestissa heinäkuussa 2006 järjestetyissä pitkän radan EM-kilpailuissa Brembilla sijoittui 400 metrin vapaauinnissa kolmanneksitoista. Brembilla ui myös Italian 4 × 200 metrin vapaauintiviestijoukkueessa alkuerissä, mutta joukkuetta uusittiin loppukilpailuun ja Brembilla putosi siitä. Finaalissa Italian joukkue otti kultaa ennen Isoa-Britanniaa ja Kreikkaa.


title: Emiliano Brembilla

text: Vuonna 2007 Brembilla vietti hiljaiseloa kansainvälisistä kilpailuista, eikä hän kilpaillut kotimaassansakaan kuin muutaman kerran. Tämä johtui hänelle tehdystä kirurgisesta operaatiosta. Huhut uran lopettamisesta kuitenkin kariutuivat, kun Brembilla kertoi 23. heinäkuuta 2007 jatkavansa uraansa Pekingin kesäolympialaisiin 2008 saakka.,


title: Emiliano Brembilla

text: Brembilla valittiin Italian joukkueeseen vuoden 2008 pitkän radan EM-kilpailuihin, jotka järjestettiin Eindhovenissa, Alankomaissa 13.-24. maaliskuuta. Eindhovenissa Brembilla osallistui 200 metrin vapaauintiin. Hän selvitti tiensä melko helposti finaaliin, sillä hän oli alkuerien neljäs ja välierissä lupaavasti toinen, Saksan Paul Biedermannin jälkeen. Loppukilpailussa Brembilla sijoittui kuudenneksi, häviten pronssia voittaneelle Rosolinolle vain 89 sadasosaa. Brembilla kuitenkin sai näistä kilpailuista mitalin, sillä 4 × 200 metrin vapaauintiviestissä Italia voitti joukkueella Brembilla–Rosolino–Nicola Cassio–Magnini. Tämä mestaruus oli Brembillalle jo neljäs kyseisellä matkalla.


title: Emiliano Brembilla

text: Huhtikuussa 2008 Brembilla osallistui Ison-Britannian Manchesterissä järjestettyihin lyhyen radan MM-kilpailuihin. Siellä hän voitti MM-pronssia 4 × 200 metrin vapaauintiviestissä, yhdessä saman joukkueen kanssa, joka oli kuukautta aikaisemmin voittnut Eindhovenissä. Heidän aikansa 6.58,39 oli uusi Italian ennätys. Mitali oli myös Brembillan ensimmäinen lyhyen radan MM-kilpailuissa. Henkilökohtaisten matkojen puolella Brembilla osallistui 400 metrin vapaauintiin, jossa hän sijoittui loppukilpailun kuudenneksi.


title: Emiliano Brembilla

text: Italian uimaliiton "Finin" presidentti Paolo Barelli ilmoitti 15. kesäkuuta 2008, että Brembilla on niiden 34 italialaisuimarin joukossa, jotka on valittu edustamaan maataan Pekingin olympialaisiin.Brembilla asuu Chignolo d'Isolassa yhdessä kihlattunsa Valentinan kanssa., "Brembon" harrastuksiin kuuluvat muun muassa jalkapallon pelaaminen, lukeminen sekä musiikki. Hän on horoskoopiltaan jousimies.


title: Sword of Mana

text: Sword of Mana () on Brownie Brownin Game Boy Advancelle kehittämä ja vuonna 2003 julkaistu toimintaroolipeli. Se on paranneltu versio Squaren vuonna 1991 ilmestyneestä "Mystic Questistä" (Japanissa "Seiken densetsu: Final Fantasy gaiden" ja Pohjois-Amerikassa "Final Fantasy Adventure"). "Sword of Mana" oli "Seiken densetsu" -sarjan viimeinen osa ennen "World of Mana" -kokoelmaa. Vuonna 2004 Enterbrain julkaisi peliin perustuvan mangan.


title: Sword of Mana

text: "Sword of Mana" on pelisarjansa toiminnallista pelimekaniikkaa noudattava roolipeli, jossa käytetään "Secret of Manassa" ensimmäisen kertaa esiintynyttä ympyränmuotoista ikonivalikkoa. Pelin "Mystic Questistä" eroavia muutoksia ovat Game Boy Advance -tasoinen grafiikka ja äänenlaatu. Pelaajalle annettavia tehtäviä on myös laajennettu.


title: Sword of Mana

text: Aloittaessaan pelin pelaajan on valittava hahmokseen toinen "Sword of Manan" mies- ja naispuolisesta päähenkilöstä, joka on myös itse nimettävä. Valinta ei vaikuta pelin tarinaan, vaikka hahmojen tehtävät ovatkin keskenään erilaiset. Pelin aikana päähahmo saa myös useita liittolaisia, jotka taistelevat tämän rinnalla yksi kerrallaan. Pelaaja voi halutessaan ohjata apuria itse. Automaattiohjauksessakin hahmon käyttäytymiseen voidaan vaikuttaa eri toimintoja tarjoavilla valikkoasetuksilla.


title: Sword of Mana

text: "Sword of Manan" taistelut käydään muiden "Seiken densetsu" -pelien mukaisesti reaaliajassa. Hahmoille liitettäviä aseita on yhdeksää eri tyyppiä. Pelin naisprotagonisti käyttää aloitusaseenaan sauvaa; miespuolinen päähenkilö aloittaa puolestaan miekalla. Taisteluympäristöissä on esillä mittari, joka kasvaa pelihahmon tekemien iskujen myötä. Mittarin täyttyessä hahmo voi suorittaa tavallista voimakkaamman hyökkäyksen. Aseiden lisäksi pelaaja voi hyödyntää myös Mana-henkien voimaa, jonka avulla voidaan tehdä hyökkäyksiä ja pelihahmoa voimistavia loitsuja. Henkiä on yhteensä kahdeksan, ja niistä kukin edustaa tiettyä elementtiä.


title: Sword of Mana

text: "Mystic Questin" tavoin "Sword of Manan" päävihollinen on vaikutusvaltainen Pimeyden lordi (), joka on ottanut hävitettäväkseen kaikki Mana-voimaa vaalivat valtakuntansa asukkaat. Hänen vastustajikseen asettuvat kaksi nuorukaista, joista kumpikin on kokenut menetyksen valtiaan toimeenpanosta: 10 vuotta ennen tarinan varsinaista alkua miespuolinen sankari jäi orvoksi, kun taas sankarittaren Mana-kyläksi kutsuttu kotipaikka tuhottiin. Kaksikko yritti paeta Pimeyden lordin joukoilta, mutta vain sankaritar pääsi pakoon; toisesta taas tuli näytöstaisteluihin osallistuva orja.


title: Sword of Mana

text: Toisistaan erossa olleet päähenkilöt kohtaavat jälleen toisensa, kun sankari pakenee ankeasta asuinpaikastaan ja pelastaa yhä muistamansa tytön vihollisen hyökkäykseltä. Apuaan nuorukaisille tarjoaa viisas Cibba. Häneltä sankari saa kuulla voimakkaasta Manan miekasta, jolla Pimeyden lordi voidaan kukistaa.


title: Sword of Mana

text: "Famitsū"-pelilehden 4 arvostelijaa antoivat "Sword of Manalle" pisteet 8, 7, 7 ja 8. Kokonaisarvosana 30/40 riitti myös lehden jakamaan hopeapalkintoon. Amerikkalaisista lehdistä "Nintendo Power" soi syvällisenä ja mukaansatempaavana pitämälleen "Sword of Manalle" 4,9 pistettä 5:stä, joka on yksi parhaista pelin saamista arvioista. "Electronic Gaming Monthlyn" arvosana oli taas vain 6/10.


title: Sword of Mana

text: Pelisivustot, kuten GamePro ja GameSpy, pitivät hyvänä "Sword of Manan" grafiikka- ja äänipuolta. RPGamer ja Cubed³ tosin kutsuivat muutoin kelpoa musiikkia itseään toistavaksi; GameSpot taas sanoi sen olevan Game Boy Advancen äänenlaatuun nähden vaisu. Sivuston mielestä pelin visuaalinen esityskään ei ollut kovin vaikuttava, vaikka yleisesti ottaen se kuitenkin oli hyvää tasoa.


title: Sword of Mana

text: Pelin kritisoidumpia osa-alueita on päähahmoa avustavan NPC:n tekoäly, jonka IGN nimesi pelin suurimmaksi heikkoudeksi. "Sword of Manan" tarinaakaan eivät esimerkiksi 1UP.comin, GamePron ja IGN:n arvostelijat pitäneet mielenkiintoisena. Muita pelisivustojen moittimia asioita olivat kömpelöiksi ja jäykiksi kutsutut taistelut, joissa loitsujen käyttö olisi voinut olla käytännöllisempää. 1UP.com ja GamePro tosin kehuivat "Sword of Manan" taistelumekaniikkaa, ja IGN totesi pelin vaativan riittävän määrän strategiaa. GameSpot kuvasi peliä myös laajaksi ja sisällöltään tuoreeksi ja hauskaksi ollakseen uusi versio vuosia sitten ilmestyneestä Game Boy -pelistä.


title: Andrei Bogdanov

text: Andrei Vladimirovitš Bogdanov (, s. 31. tammikuuta 1970 Moskovassa) on venäläinen poliitikko.


title: Andrei Bogdanov

text: Bogdanov syntyi Moskovassa venäläis-tataarilaiseen perheeseen ja kävi koulua numero 1000 Solntsevossa. Hän valmistui Plehanovin taloustieteiden akatemiasta 1993 ja suoritti kandidaatin tutkinnon 2002 Moskovan valtionyliopistossa.


title: Andrei Bogdanov

text: Hän on ammatiltaan taloustieteilijä ja on ollut 1990-luvun alusta mukana erilaisissa oppositioryhmissä. Vuodesta 1990 hän on ollut Venäjän demokraattisen puolueen jäsen. Vuonna 1998 hänestä tuli Venäjän demokraattisen puolueen varapuheenjohtaja, mutta vuonna 2001 hän menetti tämän paikan. Joulukuussa 2001 hän liittyi uuteen Yhtenäinen Venäjä -puolueeseen, josta hänet erotettiin toukokuussa 2003.


title: Andrei Bogdanov

text: Toukokuussa 2005 hänet valittiin Venäjän demokraattisen puolueen puheenjohtajaksi. Bogdanov voitti valinnassa Mihail Kasjanovin, joka lähti perustamaan omaa puoluettaan. Puolue asetti hänet ehdokkaaksi vuoden 2008 presidentinvaalissa.


title: Eydie Gormé

text: Edith Gormezano, taiteilijanimeltään Eydie Gormé (16. elokuuta 1928 – 10. elokuuta 2013) oli yhdysvaltalainen laulaja. Hän esiintyi ja levytti miehensä Steve Lawrencen kanssa 1950-luvulta lähtien.


title: Eydie Gormé

text: Gormé ja Lawrence tekivät läpimurtonsa Steve Allenin "The Tonight Show’ssa". Pari meni naimisiin 29. joulukuuta 1957 ja sai Songwriters Hall of Famen palkinnon vuonna 1995. Gormé on Grammy-palkittu, ja hänellä on tähti Hollywood Walk of Famella. Hän syntyi New Yorkin Bronxissa sisilialais-sefardistaustaisten vanhempien tyttärenä.


title: Eydie Gormé

text: Gormé saavutti suosiota myös duon ulkopuolella; "Blame It on the Bossa Nova" (1963) nousi Yhdysvaltain listoilla seitsemänneksi. Seuraavina vuosina hän teki kolme levyä meksikolaisen Los Panchos-yhtyeen kanssa saavuttaen suuren suosion latinalaisen musiikin ystävien joukossa.


title: Eydie Gormé

text: Gormé ja Lawrence saivat kaksi poikaa, Davidin ja Michaelin, joista viimeksi mainittu menehtyi sydänvikansa seurauksena 23-vuotiaana.


title: Isometrinen

text: Isometrinen voi viitata seuraaviin asioihin:


title: Steve Lawrence

text: Sidney Liebowitz, taiteilijanimeltään Steve Lawrence (s. 8. heinäkuuta 1935) on yhdysvaltalainen laulaja ja näyttelijä. Hän on esiintynyt ja levyttänyt vaimonsa Eydie Gormén kanssa 1950-luvulta lähtien. Duo teki läpimurtonsa Steve Allenin "Tonight Show'ssa".


title: Steve Lawrence

text: Lawrence syntyi juutalaiseen perheeseen New Yorkin Brooklynissä. Hän meni naimisiin Gormén kanssa 29. joulukuuta 1957 ja sai puolisonsa kanssa tähden Hollywood Walk of Famella. Myös Songwriters Hall of Fame on palkinnut heidät.


title: Steve Lawrence

text: Lawrence on Emmy- ja Grammy-palkittu. Hän sai Gormén kanssa kaksi poikaa, David ja Michael, joista jälkimmäinen menehtyi sydänvikansa seurauksena 23-vuotiaana.


title: Toastmasters

text: Toastmasters on kansainvälinen verkosto, johon kuuluu lähes 14 350 klubia 112 maassa ympäri maailmaa. Toiminnan tarkoituksena on auttaa jäseniä kehittämään esiintymistaitojaan. Kokoukset ovat ei-poliittisia, ei-uskonnollisia, avoimia kaikille kulttuureille. Toastmastersissa ei ole ohjaajia tai opettajia. Jokainen osallistuu pitämällä puheita ohjelman mukaisesti, kuitenkin omaan tahtiinsa edeten ja omat aiheensa valiten. Toiminnalla ei tavoitella voittoa.


title: Toastmasters

text: Suomessa Toastmasters-toimintaa on Helsingin seudulla, Tampereella sekä Vaasassa. Seuraavaksi toimintaa ollaan laajentamassa Ouluun.


title: Toastmasters

text: Kaikki klubit Suomessa kokoontuvat englannin kielellä. Helsingin alueella on käynnistysvaiheessa myös yksi espanjan- sekä yksi ruotsinkielinen kerho.


title: Mario Bellini

text: Mario Bellini (s. 1. helmikuuta 1935) on italialainen arkkitehti ja muotoilija. Hän syntyi Milanossa, valmistui kaupungin polyteknisestä 1959 ja on sitä seuranneina vuosikymmeninä luonut menestyksekkään uran niin Italiassa kuin ulkomaillakin.


title: Mario Bellini

text: Bellini suunnitteli Olivettille useita kirjoituskoneita ja Programma 101 -pöytälaskukoneen.


title: Bagdadin taistelu

text: Bagdadin taistelu käytiin mongolien ja abbasidien välillä vuonna 1258. Vuonna 1250 uusi suurkaani Möngke lähetti veljensä Hülegün johtamaan Etu-Aasian valloitusta. Mongolien ratsujoukot etenivät nopeasti ja tuhoisasti. Mongolit valloittivat kaikki kaupungit ja surmasivat tuhansia asukkaita.


title: Bagdadin taistelu

text: Merkittävin taistelu Etu-Aasian valloituksessa käytiin Bagdadissa vuonna 1258. Sitä hallinneet abbasidit puolustivat kaupunkia sitkeästi, ja raskaita tappioita kärsittiin molemmin puolin. Mongolien armeijan miehistövahvuudeksi on arveltu lähes 150 000 sotilasta, joka merkitsi selvää määrällistä ylivoimaa.


title: Do Nebokraju Žyttja...

text: Do Nebokraju Žyttja... (, ) on ukrainalaisen black metal -yhtyeen Krodan toinen studioalbumi. Levy-yhtiö Hammermark Art julkaisi sen vuonna 2005 C-kasetilla ja CD-levyllä.


title: Do Nebokraju Žyttja...

text: Levyn musiikki yhdistelee Krodalle tuttuun tyyliin ukrainalaista kansanmusiikkia ja black metalia, sanoitukset käsittelevät luontoa ja vanhoja uskomuksia.


title: Erysikhthon (Thessalia)

text: Erysikhthon () oli kreikkalaisessa mytologiassa Thessalian kuningas ja Triopaan poika. Hän kaatoi tammen Demeterille pyhitetystä lehdosta tappaen samalla siihen liittyneen dryadin. Tämän siskojen pyynnöstä Demeter rankaisi kuningasta lähettämällä kuninkaan luokse Aithonin, puutteen ja nälänhädän jumalattaren, joka istutti tähän loputtoman nälän kirouksen.


title: Erysikhthon (Thessalia)

text: Nälän kasvaessa Erysikhthon söi kaiken omaisuutensa, kunnes hänellä oli jäljellä ainoastaan tyttärensä Mestra. Tämä ei halunnut tulla myydyksi orjaksi, joten hän pyysi Poseidonia, jolle hän oli menettänyt neitsyytensä, auttamaan häntä. Poseidon antoikin Mestralle kyvyn muuttaa muotoaan, ja kun Erysikhthon sai asian selville, alkoi hän myydä tytärtään milloin minkäkin eläimen hahmossa tämän aina paetessa ja palatessa takaisin isänsä luo.


title: Erysikhthon (Thessalia)

text: Lopulta tämäkään ei enää riittänyt tyydyttämään Erysikhthonin alati kasvavaa nälkää, vaan hän kuoli alettuaan syödä itseään ruokkien ruumistaan kaikella, mitä siitä irti sai.


title: Erysikhthon (Thessalia)

text: Kallimakhos ei omassa versiossaan mainitse tyttären osuudesta mitään, vaan kertoo kuninkaan syöneen itsensä perikatoon ja joutuneen kerjäämään murusia teiden risteyksessä.


title: Gargoyles

text: Gargoyles on yhdysvaltalainen Annie-palkittu Disney-animaatiosarja, jonka loi Greg Weisman. Weisman ja Frank Paur tuottivat yhteensä 78 jaksoa, jotka esitettiin vuosien 1994–1997 aikana.


title: Gargoyles

text: Gargoyles oli oman aikansa Disneyn piirretyksi kunnianhimoinen, sen kohderyhmä oli tavanomaista vanhempi ja aiheet olivat usein vakavampia. Sarja tunnettiin vaikuttavista, myöhempiin jaksoihin vaikuttavista juonenkäänteistään sekä melodramaattisesta tarinankerronnasta: ensimmäisen tuotantokauden jaksossa "Deadly Force" vahingossa lauennut pistooli haavoittaa yhtä päähenkilöistä, joka joutuu sairaalahoitoon ja käyttää kainalosauvaa vielä seuraavassa esiintymisessään muutamaa jaksoa myöhemmin. Sarjan edetessä se otti yhä vahvempia vaikutteita Euroopan vanhoista myyteistä ja historiasta. Sarjassa viitataan muun muassa Kuningas Arthuriin, vanhoihin haltijamyytteihin, kelttiläisiin sankareihin, afrikkalaiseen Anansi-jumalaan ja useisiin Shakespearen näytelmiin. Useita sarjan hahmoista on nimetty historiallisten hahmojen tai Shakespearen näytelmien henkilöiden mukaan.


title: Gargoyles

text: Sarjan gargoilit ovat taitavia sotureita jotka auringon noustessa muuttuvat kiveksi. Vuonna 994 heidän klaaninsa, Goljatin mukaan nimetty Goliath johtajanaan, suojeli skotlantilaista Castle Wyvernin linnaa ja siellä asuneita ihmisiä. Ryöstelevät viikingit pääsevät petollisen sotilaan avulla muurien sisäpuolelle, vangiten ihmiset ja murskaten kaikki löytämänsä patsaat auringon vielä paistaessa. Kuusi henkiin jäänyttä gargoilia muuttaa kiveksi loitsu, joka raukeaa ainoastaan jos heidän linnansa nousee pilvien yläpuolelle. Vuonna 1994 miljonääri David Xanatos saa tapahtumat tietoonsa ja siirrätyttää linnan pilvenpiirtänsä huipulle New Yorkiin, herättäen gargoilit tuhatvuotisesta unestaan. Ajan myötä muinaiset soturit sopeutuvat urbaaniin ympäristöönsä, nimeävät itsensä kaupungin maamerkkien mukaan ja ryhtyvät suojelemaan Manhattanin asukkaita kaikenlaisilta vaaroilta.


title: Gargoyles

text: Sarjasta tuotettiin ensi kerran Disney Adventures lehden myötä sarjakuvana, jolloin siitä tehtiin 11 tarinaa. Vuonna 1995 myös Marvel julkaisi Gargoyles sarjakuvan, joka ei kuitenkaan seurannut suoraan animaatiosarjan tarinaa. Se oli kuitenkin synkempi kuin animaatiosarja, ja se keskittyi enimmäkseen Xanatosin kokeisiin luodessaan olentoja ja koneita, jotka tuhoaisivat Gargoylesit. Sarjan luoja Greg Weisman ei ollut varsinaisesti sarjakuvan tekemisessä mukana, mutta hän toimi neuvonantajana, jotta osa juonesta pysyi tiettyjen rajojen sisällä. Marvel tuotti Disneyn tapaan yhteensä 11 numeroa.


title: Gargoyles

text: Slave Labor Graphics aloitti 21. kesäkuuta vuonna 2006 tuottamaan uutta sarjakuvaa, jossa sarjan luoja Greg Weisman toimii myös kirjoittajana. Sarjakuvan tarina jatkaa siitä mihin animaatiosarjan toinen tuotantokausi päättyi. Lehdestä on ilmestynyt yhteensä kahdeksan numeroa ja vuonna 2008 numeroita on tulossa ainakin neljä kappaletta. Sarjakuvasta luotiin myös spin-off-sarjakuva nimeltään Bad Guys, jossa tarinat ovat mustavalkoisia ja niitä tullaan jukaisemaan yhteensä kuusi numeroa.


title: Gargoyles

text: Wizard Magazine listasi vuonna 2008 Gargoylesin sijalle 28 laatimassaan kautta aikain sadan parhaan animaatiosarjan listalla. Se listattiin tammikuussa 2009 IGN-sivuston laatiman sadan parhaan animaatiosarjan listalle sijalle 45.


title: Ain Jalutin taistelu

text: Ain Jalutin taistelu käytiin Egyptin mamelukkien ja mongolien välillä syyskuussa 1260 Ain Jalutissa. Taistelussa mongolit kärsivät ensimmäisen huomattavan tappionsa muslimeja vastaan ja mongolivaltakunnan hajaannus esti kostoiskut. Taistelu pysäytti näin mongolien etenemisen Pohjois-Afrikkaan. Ain Jalutissa mamelukit käyttivät myös ensi kertaa alkukantaisia kanuunoja, joskin niillä ei ollut ratkaisevaa vaikutusta taistelun lopputulokseen.


title: Ain Jalutin taistelu

text: Tšingis-kaani oli aloittanut mongolien pysäyttämättömältä vaikuttavan leviämisen Aasiassa ja vuonna 1251 valtaan nousi hänen pojanpoikansa Möngke-kaani. Möngke jatkoi edeltäjiensä tapaan tunnetun maailman valloitusta ja alisti mongolien valtaamien maiden sotilaista kootun armeijan toiselle Tšingis-kaanin pojanpoika Hülegü-kaanille. Hülegün armeija lähti liikkeelle Persiasta vuonna 1256 ja iski abbasideja vastaan tuhoten silloisen islamilaisen maailman keskus Bagdadin. Bagdadista Hülegü valtasi aijubidien pääkaupunki Damaskoksen ja suunnitteli etenevänsä Palestiinan läpi viimeistä alueen merkittävää muslimivaltiota mamelukkien hallitsemaa Egyptiä vastaan. Voitto Egyptissä mahdollistaisi etenemisen edelleen muualle Pohjois-Afrikkaan ja Välimeren alueelle.


title: Ain Jalutin taistelu

text: Vuonna 1260 Hülegü lähetti lähettiläänsä mamelukkien pääkaupunki Kairoon vaatien mamelukkisulttaani Qutuzia antautumaan. Qutuz vastasi teloittamalla mongolien lähettiläät ja asettaen näiden irti leikatut päät näytteille Kairon kaupunginporteille. Hülegü suunnitteli jo etenemistä etelään, mutta tällöin hänet saavutti uutinen Möngke-kaanin kuolemasta. Hülegü lähti kohti itää toivoen voivansa varmistaa mongolivaltakunnan periytymisen itselleen ja mukanaan hänellä oli suurin osa armeijastaan. Mamelukkeja vastaan jäi kristityn turkinsukuisen komentaja Kitbuqa Noyanin johtama 10 000–20 000 miestä käsittänyt armeija. Joukkoihin kuului yksi "tümen", noin 500 armenialaista ja syyrialaisia joukkoja. Noyanin johtama armeija lähti kohti etelää Palestiinan kautta ylittäen Jordanjoen elokuussa 1260. Qutuz liittoutui toisen mamelukkipäällikkö Baibarsin kanssa ja lähti puolestaan kohti pohjoista, mukanaan suurin piirtein saman kokoinen armeija, eli noin 20 000 miestä. Saadessaan uutisen Kitbuqan lähestymisestä Qutuz eteni Ain Jalutin lähteelle Jezreelin laaksoon. Taistelu käytiin 3. syyskuuta 1260.


title: Ain Jalutin taistelu

text: Egyptiläiset päättivät, että Baibarsin johtamat joukot tekisivät pienimuotoisia rynnäkköjä mongoleja vastaan, mutta eivät sitoutuisi suurempaan taisteluun. Joukkojen tavoitteena oli houkutella mongolit laaksoon, jonka ympäristön kukkuloilla Qutuzin miehet olivat väijyksissä. Mongolit astuivat ansaan uskoen Baibarsin heikompien joukkojen vetäytyvän. Laaksoon tullessaan mongolit joutuivat puiden suojissa piilotelleiden mamelukkien ratsuväen ja sotilaiden hyökkäysten kohteeksi. Mongolien asema teki heistä helpon kohteen mamelukkien jousimiehille. Mamelukit käyttivät taistelun aikana myös ensi kertaa pieniä käsikanuunoja ("midfa"). Kanuunat eivät kyenneet tuottamaan suuria vahinkoja viholliselle, mutta niiden tarkoitus oli pelottaa vastapuolen joukkoja. Kaikesta huolimatta mongolit tekivät ankaraa vastarintaa pyrkien pakenemaan laaksosta. Heidät oli piiritetty kolmelta suunnalta ja mongolien mukana olleet syyrialaiset olivat paenneet taistelukentältä nopeasti. Loput joukot tekivät kuitenkin kaksi rynnäkköä mamelukkien vasenta siipeä vastaan ajaen nämä miltei pakoon. Paon esti lopulta vain Qutuzin rynnätessä itse taisteluun valioyksikkönsä kera. Taistelu kääntyi mamelukkien eduksi ja tuhannet mongolit ja heidän komentajansa Kitbuqa saivat surmansa.